text:
Polelo 30: Setlhatshana se se Shang
MOSHE o ne a tsamaile loeto lo loleele go ya kwa thabeng ya Horeba go ya go batlela dinku tsa gagwe mafulo. Fa a le koo o bona setlhatshana se tuka mme se sa she!
Moshe o ne a akanya jaana: ‘Seno ga se a tlwaelega. Ke tla atamela gore ke bone sentle.’ Fa a atamela, ga tswa lentswe mo setlhatshaneng seo le re: ‘O se ka wa atamela gape. Rola bompaatšhane ba gago, gonne lefelo le o emeng mo go lone le boitshepo.’ E ne e le Modimo a bua a dirisa moengele, ka jalo Moshe o ne a ipipa sefatlhego.
Go tswa foo, Modimo o ne a re: ‘Ke bone pogisego ya batho ba me ba ba kwa Egepeto. Ka jalo, ke ya go ba golola, mme ke wena yo ke go romang go ya go ntsha batho ba me kwa Egepeto.’ Jehofa o ne a tlile go isa batho ba gagwe kwa lefatsheng le lentle la Kanana.
Mme Moshe o ne a re: ‘Ga ke motho wa sepe. Ke tla dira seno jang? Mma re re ke a ya. Baiseraele ba tla nthaya ba re: “O romilwe ke mang?” Ke tla ba raya ke reng?’
Modimo a araba a re: ‘Seno ke se o tla se buang.’ ‘ “JEHOFA Modimo wa ga Aborahame, Modimo wa ga Isake le Modimo wa ga Jakobe, o nthomile kwa go lona.” ’ Mme Jehofa a oketsa a re: ‘Leno ke leina la me ka bosakhutleng.’
Moshe a araba a re: ‘Mme a re re ga ba dumele fa ke ba bolelela gore o nthomile.’
Modimo o ne a mmotsa a re: ‘O tshotse eng?’
Moshe a araba a re: ‘Thobane.’
Modimo a re, ‘E latlhele fa fatshe.’ Mme fa Moshe a latlhela thobane fa fatshe, e fetoga noga. Go tswa foo Jehofa o ne a bontsha Moshe kgakgamatso e nngwe gape. O ne a re: ‘Tsenya seatla sa gago mo seaparong sa gago.’ Moshe o ne a dira jalo, mme fa a ntsha seatla sa gagwe sa bo se le sesweu jaaka kapoko! Seatla sa gagwe se ne se lebega jaaka e kete se na le bolwetse jo bo maswe jo bo bidiwang lepero. Morago ga moo, Jehofa o ne a naya Moshe maatla a go dira kgakgamatso ya boraro. La bofelo a re: ‘Fa o dira dikgakgamatso tseno, Baiseraele ba tla dumela gore ke go romile.’
Morago ga moo, Moshe o ne a ya gae mme a raya Jethero a re: ‘Tsweetswee mma ke ye kwa go ba losika lwa me kwa Egepeto ke ye go bona gore ba ntse ba tsoga jang.’ Ka jalo, Jethero le Moshe ba laelana, mme Moshe a simolola loeto lwa gagwe a boela Egepeto.
Dipotso
- Leina la thaba e e mo setshwantshong seno ke mang?
- Tlhalosa selo se se sa tlwaelegang se Moshe a neng a se bona fa a ne a ile kwa thabeng eo le dinku tsa gagwe.
- Lentswe le le neng la tswa mo setlhatshaneng se se shang seno le ne la reng, mme e ne e le lentswe la ga mang?
- Moshe o ne a araba jang fa Modimo a mmolelela gore o tla etelela batho ba Gagwe pele go ba ntsha kwa Egepeto?
- Modimo o ne a raya Moshe a re a arabe jang fa batho ba mmotsa gore o romilwe ke mang?
- Moshe o ne a tla ntsha jang bosupi jwa gore o ne a romilwe ke Modimo?
Dipotso tse di oketsegileng
- Bala Ekesodo 3:1-22.
Se se neng sa diragalela Moshe se re naya jang tshepo ya gore le fa re ka ikutlwa re sa tshwanelege go diragatsa kabelo nngwe e re e neilweng ya puso ya Modimo, Jehofa o tla re ema nokeng? (Ekes. 3:11, 13; 2 Bakor. 3:5, 6)
- Bala Ekesodo 4:1-20.
Maikutlo a ga Moshe a ne a fetoga jang mo dingwageng di le 40 tse a di ntseng kwa Midiana, mme ba ba lekang go tshwanelegela ditshiamelo mo phuthegong ba ka ithuta eng mo go seno? (Ekes. 2:11, 12; 4:10, 13; Mik. 6:8; 1 Tim. 3:1, 6, 10)
Le fa re otlhaiwa ke Jehofa a dirisa phuthego ya gagwe, sekao sa ga Moshe se ka re naya tshepo efe? (Ekes. 4:12-14; Pes. 103:14; Baheb. 12:4-11)


c: text/html

text:
Mogoditshane
(This page's format needs to be reviewed. You can help by editing it.)
Mogoditshane ke motse o o fithelwang mo Kgaolong ya kweneng mo Botswana.Mo palo bathong ya ngwaga wa 2010 dipalo di godile fela thata mme se se baka gore ditlamelo di atlamele batho bogautshwane.Banni ba motse yo bontsi jwa bone ke Bakwena go tswa kwa kgaolong ya Kgaolo ya Kweneng ke motse yo o gaufi le motsemogolo wa Botswana Gaborone.Bontsi jwa banni ba motse o ba berekela kwa toropokgolo Gaborone.
Contents
Setlhopha sa Mogoditshane sa kgwele ya dinao[baakanya | edit source]
Sethopha sa kgwele ya dinao ya Mogoditshane ke Mogoditshane_Fighters.Se kile sa tshameka le ditlhopha ka mefutla ya tsone mo Botswana mme gape se kile sa tshameka mo dikgaisanong tsa Mascom_Premier_League le ntswa se ile sa seke sa dira bontle le morago sa gogelwa ntle.Gompieno se tsamekela kwa dikgaisanong tse di kwa tlase mme di sala morago tsa Mascom Premier League[1].Mo bo leng teng jwa sone se santse se kile sa gapa dietsele di le mmalwa.
Ba ngongoregetse kabo ya lefatshe[baakanya | edit source]
Batho ba Tsolamosese kwa Mogoditshane ba ntshitse matshwenyego tebang le kabo ya lefatshe mo kgaolong eo.Ba rotse maikutlo mo phuthegong ya kgotla ya mopalamente wa bone Rre Patrick Masimolole bosheng.Ba re lekgotla la kaboditsha la Mogoditshane ga le a ba rerisa ka peo ya ditsha kwa Tsolamosese.Ba re lefatshe le a rekisiswa, e bile ditsha tsa batho di fokodiwa ke bagolwane ba lekgotla la kaboditsha ntle le therisano e e tshwanetseng, mme selo seno se bakile dikgotlhang mo baagisaning ka jaana ditsha dingwe di pagama tsa ba bangwe Mongwe wa banni Rre Pule, o tlhalositse fa dingwaga di se kae tse di fetileng go ne ga dirwa tumalano ya gore ba ba beilweng ba tlaa tshwanela go duela tuelo e potlana.A re go ne go dumalanwe gape gore tsela ya go duela e tlaa dumalanwa gore ba kgone go tshegetsa ditsha tsa bone.
Le fa go ntse jalo ditumalano ga di diragale, ka jaanong ba tewa gore ba duele madi a mantsi gore ba neelwe ditlankana tsa ditsha.A re ditsha tse di sa tlhabololwang tse di neng di neetswe banni ga di a tlhabololwa ka jalo di nna maiphitlho a dirukutlhi, a tla a re dikgang tsa go nna jalo ditshwanetse go tsenngwa leitlho go tila gore banni ba tlhokofadiwe.Rre Pule o boletse gape gore ofisi ya kabo ditsha e tshwanetse go fefosa go baya ditsha, gore batho ba age. Mme Juliet Moumakwa o ne a dumalana le Rre Pule a re lekgotla la kaboditsha le mo gakolotse gore a se ka a nama a tlhabolotse setsha sa gagwe ka o filwe setsha se go lebegang se le fa go rulaganyeditsweng go aga tsela teng.Mme Moumakwa a re o ne a emetse ofisi ya kaboditsha dingwagangwaga go mo rebola gore a age.Mongwe wa batho ba koo Rre Quite Ndope, o akgoletse Rre Masimolole go bo a bone go tlhokega go tla go bua ka kgang e ya lefatshe, e ope a se keng a ba fa sebaka sa go bua ka yone[2].
Banni ga ba na go thubelwa matlo[baakanya | edit source]
Mopalamente wa Mogoditshane a re puso e boetse morago kgang ya go thubela banni bangwe ba go tweng ke bo maipayafela matlo.Rre Patrick Masimolole o boleletse jalo banni ba dikgotlana tsa Khudiring, Nkoyaphiri le Tlapalanoga jaaka a ne a buisa diphuthego tsa kgotla.A re tona wa lephata la ditsha le matlo o solofeditse fa ba tlaa iketla pele ka kgang eo mme e tlaa sekwasekwa. O boletse fa a ne a dira maiteko go kwalela tona yoo go kopela banni bao maitshwarelo ka kgang eo ka jaana e ne le ene e sa mo jese diwelang.Rre Masimolole o ne gape a itsise banni fa kokelwana ya Tsolamosese e fedile e bile e setse e filwe le mookamedi. A re dilotlele tsa kago eo e e nenag le phaposi ya pelage di tlaa fiwa ba khansele ya Kweneng mme e tla dirisisiwa mo bogaufing.A re kopile eo e filwe gape koloi e e rwalang balwetsi mme a kopa morafe go dirisanya le ba meste e e gaufi sentle fa ba tsile go kopa dithuso kwa kokelong eo ka e le ya Batswana botlhe.
Banni ba ne ba lekodisiwa gape fa kago ya sekole se segolwane le yone e tlaa simolodisiwa mo bogaufing ka jaana go emetse rakonteraka go fudugela kwa setshang. Kago eo e en e tshwanetse go simolola ngogola mme ga nna le tiego ka jaana puso e ene e tshwanela go buisanya le beng ba ditsha s di amegang.Rre Masimolole a re tego e en ya bakwa gape ke gore setsha se se neng se beilwe se ne se le sennye mme ba tshwanela ke go kopa gore se okediwe.O boletse fa puso e ntshitse madi a P500 million go aga sekole seo e bile maikaelelo e el gore ngwaga o o tlang a simolola se bo se ka amogela baithuti ba ntlha.O ne a ba lekodisa gape fa tsela ya mela e merataro e e ralalang motse e tlaa dirwa mme a roltoesta banni go ipaakanyetse go tsenya ditala le gone go ya go rekisetsa bao ba ba tlaa hirwang dijo gore le bone ba kgone go itshetsa.Rre Masimolole o en ba itsisie gape fa puso e e dumalane gore Mogoditshane a dirwe kgaolo potlana a tlhalosa fa jaanong banni ba tlaa akola ditlamelo bogaufi[3].
Dipadi tse dingwe[baakanya | edit source]
Dikgoge tse dingwe[baakanya | edit source]
Mogoditshane Mascom_Premier_League Mogoditshane_Fighters

robotstxt: allowed

filter: keep


text:
A Modimo O na Le Leina?
Karabo ya Baebele
Batho botlhe ba na le maina. A go ne go ka se utlwale gore Modimo le ene a nne le leina? Go nna le maina le go bitsana ka one ke selo sa botlhokwa thata mo kamanong ya batho ya botsala. A ga go a tshwanela ga nna jalo le ka kamano ya rona le Modimo?
Mo Baebeleng, Modimo a re: “
Ke nna Jehofa. Ke lone leina la me.” (Isaia 42:8) Le fa a na le direto di le dintsi, tse di jaaka “
Modimo Mothatayotlhe,” “
Morena Molaodimogolo,” le “
Mmopi,” o naya baobamedi ba gagwe seriti ka go ba kopa gore ba mmitse ka leinatota la gagwe.—Genesise 17:1; Ditiro 4:24; 1 Petere 4:19.
Dithanolo di le dintsi tsa Baebele di na le leina la mmatota la Modimo mo go Ekesodo 6:3. Temana eno ya re: “
Ke ne ke tle ke bonale kwa go Aborahame, Isake le Jakobe ke le Modimo Mothatayotlhe, mme ka ga leina la me Jehofa ga ke a ka ka ba ikitsise.”
Jehofa ke tsela e leina la Modimo le bidiwang ka yone ka Setswana e e sa bolong go dirisiwa ka dingwagangwaga. Le fa bakanoki bangwe ba rata go peleta leina leno ka go re “Yahweh,” Jehofa ke tsela e batho ba bantsi ba tlwaetseng go bitsa leina leno ka yone. Karolo ya ntlha ya Baebele e ne e kwadilwe ka Sehebera, e leng puo e ditlhaka tsa yone di kwalwang go tloga kafa mojeng go ya kafa molemeng. Mo puong eno, leina la modimo le tlhaga le kwadilwe ka ditumammogo di le nne e leng יהוה. Ditlhaka tseo tsa Sehebera—fa di ranotswe ke YHWH—di bidiwa Tetragrammaton.


text:
Ba Tswa mo Bossert Hotel
Ka Ngwanatsele 2012, Basupi ba ga Jehofa ba ne ba rekisa Bossert Hotel. Motho yo o e rekileng o ne a newa dilotlele, mme fela jaaka baeng ba bangwe ba bantsintsi, Basupi ba ne ba tswa mo hoteleng mme ba tsamaya. Madi a ba a boneng a tla dirisediwa go tsweletsa pele tiro ya lefatshe lotlhe ya Basupi ba ga Jehofa ya go ruta Baebele.
Basupi ba rekisitse moago wa modiro wa bogologolo wa Se-Italy wa matlhatlaganyane a le 14 ka gonne badiri ba kwa ntlokgolo ya bone kwa Brooklyn, New York, ba tla fudugela kwa lefelong le lesha kwa Warwick, New York. Go fuduga ga bone go tla tsaya dingwaga di le mmalwa.
Hisitori ya Dingwaga di le Lekgolo
Louis Bossert, mogwebi wa logong wa kwa New York, o ne a aga Bossert Hotel ka 1909. E ne e tla nna lefelo le go neng go tla nna baeng le baagi ba moo mo go lone. E re ka e ne ya tlala ka bonako, o ne a e oketsa ka 1914 mme moago ono o ne o batla o feta wa ntlha gabedi. Ka 1916, go ne ga agiwa resetšhurente e e bidiwang Marine Roof mo marulelong.
Ka bo1980, Basupi ba ga Jehofa ba ne ba reka kago eno mme ba e tlhabolola gore e tshwanele go dirisiwa ke badiri ba kwa ntlokgolo ba ba neng ba tla nna mo go yone. Badiri ba ne ba fetola diholo tse go tantshediwang mo go tsone ba di dira mafelo a bojelo mme resetšhurente e e mo marulelong ba e dira lefelo la go amogela baeng le le neng le tla dirisiwa ke banni ba foo le baeng ba bone.
Go tloga ka 2010, Basupi ba ga Jehofa ba ba neng ba tla go bona ntlokgolo ya rona ba tswa mo dikarolong tse di farologaneng tsa lefatshe, ba ne ba bona boroko mo lefelong leno.
Motho yo o rekileng kago eno o ikaelela go e tlhabolola gore e nne hotele. E re ka kago eno e le mo boemong jo bo siameng, go tla nna motlhofo gore e fetolwe go tswa mo setediong se sennye le difolete tsa kamore e le nngwe, gore e nne hotele ya manobonobo.
Go Dira Gore e Boe e Lebege
Pele Basupi ba ga Jehofa ba dirisa Bossert Hotel, e ne e phuagantswe ka dingwagangwaga. Lobota lo losweu lo lo ka fa ntle lo ne lo le leswe mme mokgabisa wa lone wa letsopa o o kwa siling o ne o thubegile e bile go sa tshwanele gore batho ba nne mo kagong eno. Mafensetere a ne a le magologolo e bile a sa tswalege sentle. Boalo jo bo kwa godimo jone e le bonno jwa maeba. Ka jalo go ne ga simololwa porojeke e kgolo ya go tlhabolola moago ono. Basupi ba ga Jehofa mo nageng yotlhe ya United States ba ne ba dirisa nako le bokgoni jwa bone mo tirong eno e e neng ya wediwa ka 1991.
Ka nako ya porojeke eno, Basupi ba ne ba phepafatsa le go baakanya moago ono o o neng o agilwe ka manyaphiri le ka keranaete kwa ntle. Mokgabisa o o mo siling o ne wa emisediwa ka o o tshwanang le one o o seng boima mme o dirilwe ka fiberglass. Go ne ga tsenngwa mafensetere a a dirilweng ka logong lwa mahogany.
Gape ba ne ba fetsa go tlhabolola moago ka fa gare, ba baakanya lefelo la boamogelo le le kileng la bo le le lentle. E le gore ba baakanye mabota a mmabole a a neng a senyegile, ba ne ba tshwanelwa ke go ya kwa kwaring ya kwa Italy go ya go batla maje. Gape badiri ba ne ba baakanya mekgabisa ya siling e e neng e sentswe ke metsi.
Go baakanya dipilara tsa tshipi tse di mo boamogelong e ne e se kgetsi e potlana. Kwa tshimologong go ne go dirisitswe scagliola, mofuta wa kwa Italy wa go poleisetera o o dirang gore sengwe se lebege jaaka mmabole. Le fa go ntse jalo, batho ba ba neng ba dirisa lefelo leno pele ba ne ba di pentile gantsintsi. Ga go ope wa badiri ba baithaopi yo o neng a itse go dirisa scagliola. Mo laeboraring ya yunibesithi e e fa gaufi go ne go na le buka e e neng e tlhalosa se se ka dirwang gore selo se lebege jaaka mmabole. E re ka jaanong badiri bano ba ne ba na le tshedimosetso, ba ne ba fetsa dibeke ba baakanya dipilara tseno, ba leka go dira gore di lebege jaaka di ne di ntse kwa tshimologong.
Fa porojeke eno e fela ka 1991, moago ono o ne o tshwanelwa go dirisiwa e bile o le montle. Tiro eno e e manontlhotlho e ne ya dira gore moago wa Bossert o amogele sekgele sa Lucy G. Moses Preservation Award.


text:
Kalogo ya Setlhopha sa Bo135 sa Sekolo sa Baebele sa Watchtower sa Gileade
Ka Lwetse 14, 2013, batho ba le 10 500 ba ne ba itumelela thulaganyo ya kalogo ya setlhopha sa bo135 sa Sekolo sa Baebele sa Watchtower sa Gileade kwa lefelong la thuto la Basupi ba ga Jehofa kwa Patterson, New York. Sekolo seno se thapisa badiredi ba ba nang le maitemogelo ba Basupi ba ga Jehofa gore ba atlege le go feta mo dikabelong tsa bone.
Guy Pierce, yo e leng leloko la Setlhopha se se Laolang sa Basupi ba ga Jehofa le modulasetulo mo thulaganyong eno, o ne a simolola puo ya gagwe ka mafoko a a mo go Mathaio 28:19, 20: “Jalo tsamayang mme lo dire batho ba ditšhaba tsotlhe barutwa, . . . lo ba rute go boloka dilo tsotlhe tse ke di lo laetseng.”
Mokaulengwe Pierce o ne a tlhalosa gore mafoko ao a ga Jesu a ne a dira gore go simololwe tiro e e ntseng e tsweletse le mo motlheng wa rona. Fa re dira batho barutwa, re ba ruta gore ba dire sotlhe se Jesu a se laetseng. Tota e bile, seno se akaretsa le taelo ya gagwe ya go rera “dikgang tse di molemo tseno tsa bogosi.” (Mathaio 24:14) Ka tsela eno, morutwa mongwe le mongwe yo mosha o nna moreri le morutisi wa Bogosi. Tiro eno e e nnang e boaboelediwa e nnile le diphelelo dife? Mokaulengwe Pierce o ne a re: “Palo ya baagi [ba lefatshe] e ile kwa godimo, batho ba Modimo le bone ba oketsegile.”
“Ba ne Ba Dira se se Fetang se Tota ba Neng ba se Kgona.” Thomas Cheiky, yo e leng leloko la Komiti ya Lekala la United States o ne a neela puo e e theilweng mo go 2 Bakorintha 8:1-4. Le fa diphuthego tsa lekgolo la ntlha la dingwaga kwa Makedonia di ne di humanegile, di ne tsa kopa go ntsha meneelo go thusa bakaulengwe ba kwa Jerusalema ba ba neng ba tlhoka. Baithuti ba Gileade le bone ba bontshitse moya o o tshwanang wa bopelotshweu le go intsha setlhabelo.
Mme gone, re ka solofela gore bakaulengwe ba kwa Makedonia ba ne ba le kelotlhoko gore go aba ga bone go se ka ga ama ba malapa le kobamelo ya bone ka tsela e e sa siamang. Mokaulengwe Cheiky o ne a gakolola baithuti gore ba etse sekao sa bakaulengwe ba kwa Makedonia ka go nna tekatekano fa ba aba.
“Sekolo se Fitlhile Kwa Bokhutlong.” Samuel Herd, wa Setlhopha se se Laolang o ne a gatelela botlhokwa jwa gore baithuti ba nne ba gopola maitemogelo a ba nnileng le one kwa Sekolong sa Gileade. Fela jaaka molodi o o monate o motho a o utlwileng mo mosong o ka nna o duma mo tlhogong motshegare otlhe, go gopola dilo tse di botlhokwa tse baithuti ba di ithutileng kwa Gileade go tla tswelela go ba thusa morago ga sekolo.
Mokaulengwe Herd o ne a gopotsa baithuti gore mogopolo wa Modimo ga o na selekanyo. O file nngwe le nngwe ya dinaledi di le dibilionebilione tse di mo lobopong leina, e bile le ka motlha a ka se lebale epe ya tsone. (Pesalema 147:4) Ruri ga a ka ke a lebala maiteko a baithuti ba a dirileng fa ba thapisiwa kwa Gileade! Ba ipoloketse “matlotlo kwa legodimong” e bile ga go ope yo o ka utswetsang Jehofa se a se bolokileng mo mogopolong wa gagwe ka baithuti bao.—Mathaio 6:20.
E re ka Modimo a gopola tiro ya baithuti le kafa ba mo ratang ka gone, go a tshwanela gore ba nne ba gopola se ba se ithutileng kwa Gileade. Mokaulengwe Herd o ne a re: “Fa lo gopola dilo tse di itumedisang ka sekolo seno, lo se ka lwa lebala go leboga Yo o ikarabelelang ka boipelo jwa lona—Jehofa. Lo se ka lwa lapisiwa ke go gopola dilo tseno. Lo tla solegelwa molemo thata fa lo nna lo dira jalo.”
“Gomodiwang ke Maatla a Magolo a ga Jehofa.” Motlhatlheledi wa Gileade e bong Sam Roberson, o ne a kgothaletsa baithuti gore fa ba lebana le dikgwetlho tse disha ba ikaege ka maatla a ga Jehofa go na le go ikaega ka maatla a bone. Baefeso 3:20 ya re Modimo o kgona “go dira se se fetang thata dilo tsotlhe tse re di kopang kgotsa re di bopang mo mogopolong.” Maatla a gagwe a feta megopolo ya rona kgakala mo e leng gore mafoko a a reng ‘go dira se se fetang se re se akanyang’ ga a kgone go a tlhalosa ka botlalo, ka gonne temana eno ya re o kgona go dira se se “fetang” seo.
Jehofa o abela Mokeresete mongwe le mongwe maatla a gagwe a magolo. O ntse jaaka “yo o thata yo o boifisang” kgotsa “senatla se se boitshegang” ka nako ya mathata. (Jeremia 20:11; Baebele ya Tswana Central) Mokaulengwe Roberson o ne a gopotsa baithuti gore Jehofa o tla ba thusa go fenya dikgwetlho kgotsa mathata ape fela a ba ka lebanang le one.
“Bolokang Seriti sa Lona mo Tirelong ya Bogosi.” William Samuelson, yo le ene e leng motlhatlheledi wa Gileade o ne a tlhalosa gore baithuti ba Gileade ba setse ba bone seriti mo tirelong ya Bogosi mo dikarolong tse pedi. Ba itshupile ba tshwanelwa ke tlotlo ka ntlha ya tiro ya bone pele ga sekolo le fa se tsweletse, gape ba tswelela ba bona tlotlo le seriti ka go nna baemedi ba puso e e di gaisang tsotlhe mo lobopong—Bogosi jwa Modimo.
Baithuti ba ka dira jang gore ba tswelele ba na le seriti? Mokaulengwe Samuelson o ne a ba kgothaletsa gore fela jaaka Jesu a ne a tlotla batho ba bangwe tota le fa a ne a tshwanelwa ke go ba gakolola kgotsa go ba kgalemela, le bone ba tshwanetse go tlotla Jehofa le batho ba bangwe. Seo se tla felela ka eng? Fela jaaka moaposetoloi Paulo, ba tla tswelela ba na le seriti le go galaletsa bodiredi jwa bone go na le go ikgalaletsa.—Baroma 11:13.
“Taolo ya Dipitse e mo Melomong ya Tsone.” Michael Burnett, motlhatlheledi yo mongwe wa Gileade, o ne a bontsha gore fa re dirisa se re se ithutang kwa dipokanong tsa Bokeresete gore re neele bosupi ka taolo, re a bo re dira go dumalana le go diragadiwa ga mafoko a a mo go Tshenolo 9:19. Go tswa foo, o ne a tlotla le baithuti fa ba ntse ba anela kgotsa ba dira dipontsho tsa maitemogelo a ba a itumeletseng mo bodireding fa ba ntse ba le kwa Gileade. Ka sekai, moithuti mongwe o ne a tsosa kgatlhego ya modiri wa kwa seteisheneng sa peterolo ka go mmotsa go re, “Nako e e tlhomilweng ya ditšhaba e simologile leng e bile e fedile leng?” (Luke 21:24) Moragonyana fa a boela koo, o ne a thusa monna yono go bona karabo a dirisa Daniele kgaolo 4 le dintlha tse di oketsegileng tse di mo bukeng ya Totatota Baebele e Ruta Eng?
“Dipelo Tsa Bone di Nitamisitswe.” Adrian Fernandez, leloko la Komiti ya Lekala la United States, o ne a botsolotsa banyalani ba le banè ba dialogane. Mokaulengwe Helge Schumi o ne a re gantsi thapiso ya Gileade e akaretsa kgakololo ya boikokobetso ka gonne pego ya Baebele e bontsha gore ka dinako dingwe bangwe ba batlhanka ba Modimo ba ne ba ikgogomosa fa ba sena go amogela tshiamelo nngwe e e kgethegileng. (2 Ditiragalo 26:16) Mokaulengwe Peter Canning le ene o ne a umaka kgakololo eno e e molemo e e neng ya neelwa mo puong nngwe kwa Gileade ka ga go ithuta puo e nngwe: “O se ka wa itseela kwa godimo. Itshege fa o tshegiwa.” Dialogane tseno tse nnè di ne tsa tlhalosa kafa di lebogang ka teng go bo sekolo se ba nonotshitse go lebana le tiro e e larileng kwa pele le go nitamisa dipelo tsa bone.—Bahebera 13:9.
“Ipeleng ka Gonne Maina a Lona a Kwadilwe Kwa Magodimong.” (Luke 10:20) Geoffrey Jackson wa Setlhopha se se Laolang o ne a neela puo ya konokono mo thulaganyong eno. Go farologana le baalogi ba ba neng ba ya Gileade mo nakong e e fetileng, bontsi jwa baalogi ba gompieno ga ba kitla ba amogela dikabelo tse disha kgotsa ba nna le maitemogelo a a kgatlhang a go rera kwa ditshimong tse di iseng di berekiwe. Ba tshwanetse go ikutlwa jang ka seo?
Fa barutwa ba le 70 ba Jesu a neng a ba romile ba boa kwa letsholong la bone la go rera, ba ne ba tlisa pego e e kgatlhang ya gore ba ne ba leleka madimona ka leina la ga Jesu. (Luke 10:
Mokaulengwe Jackson o ne a re: “Se Jesu a neng a se ruta barutwa ba le 70 le rona se a re ama.” Ga re a tshwanela go akanya gore se re se fitlhelelang mo bodireding ke sone se se dirang gore re itumele kgotsa se se bontshang gore re ikanyega go le kana kang. Go na le moo, re a itumela e bile re bontsha gore re ikanyega go le kana kang fa re na le kamano e e gaufi le Jehofa le fa re dira ka natla mo tirelong ya gagwe.
Tota le Jesu o ne a lebana le maemo a a neng a ka kgoba marapo. Ka sekai, batho ba le diketekete ba ne ba simolola go mo sala morago fa a sena go ba fepa ka kgakgamatso. (Johane 6:10-14, 22-24) Go ise go ye kae, bontsi jwa bone bo ne jwa kgopisiwa ke thuto ya ga Jesu mo boidiidi bo neng jwa kgaotsa go mo sala morago. (Johane 6:48-56, 60, 61, 66) Go farologana le bone, baaposetoloi ba ba ikanyegang ba ne ba ikemiseditse go mo sala morago. Ba ne ba tlhoma sekao se se molemo sa go akanya ka boikanyegi jwa bone le ka kamano ya bone le Jehofa go na le go akanya ka se ba se fitlheletseng.—Johane 6:67-69.
Konelo. Baithuti ba ne ba amogela didipoloma, mme morago ga moo moalogi mongwe a bala lekwalo le le bontshang kafa baithuti botlhe ba lebogang ka teng. Mokaulengwe Pierce o ne a konela ka gore batho ba Modimo, go akaretsa le dialogane tsa Gileade, ga se batho ba ba kgethegileng mo lefatsheng. (Ditiro 4:13; 1 Bakorintha 1:27-31) Mme gone, Jehofa o amogela boineelo jwa rona e bile o re naya moya o o boitshepo. Mokaulengwe Pierce o ne a re le fa Jehofa a sa kgatlhiwe ke thutego ya rona, “O kgatlhiwa ke boikanyegi jwa rona le boineelo jwa rona.”


text:
Ke lebetse nomoro ya me ya sephiri ya eFiling
Re a lemoga gore o faela lekgetho la gago gangwe ka ngwaga ka jalo go motlhofo go lebala nomoro ya gago ya sephiri. Ka jalo fa o lebeletse nomoro ya gago ya sephiri ya eFiling, thuso ke e.
Go motlhofo, o ka e batla mo inthaneteng kgotsa ka go letsa mogala. Itlhophele.
Mo inthaneteng ka webosaete ya eFiling
O ka ya mo webosaeteng ya eFiling o bo o tobetsa konopo ya Login. Go tswa moo, tobetsa 'For a Reminder of your username' kgotsa fa o lebetse nomoro ya gago ya sephiri, tobetsa fano.
Jaanong go na le seitlhophelwa sa go ithusa ka bowena se o ka se dirisang ka go leletsa 0800 00 7277 go fetola nomoro ya gago ya sephiri. Ka go tsenya nomoro ya gago ya boitshupo le nomoro ya gago ya lekgetho o tla netefadiwa gore ga o mongwe o sele le go kaelwa ka diitlhophelwa tse di farologaneng. Ka fa tlase ga menu wa Income Tax, eFiling, o tla kopiwa go fetola nomoro ya gago ya sephiri ya eFiling. O tla romelelwa nomoro ya gago ya sephiri e ntšha ka imeile kgotsa ka SMS. Go bona thulaganyo eno ka botlalo, o ka ya go tsebe ya rona ya how to reset your password via our call centre.
Maele a a botlhokwa: pele o re leletsa mogala ntsha nomoro ya gago ya boitshupo le nomoro ya gago ya lekgetho.


text:
Diporojeke Tsa Kago
Nigeria e agile Diholo Tsa Bogosi di le 3 000
Tiro e tona ya go agiwa ga Diholo Tsa Bogosi kwa Nigeria. Pokano e e kgethegileng e e neng e bontsha mafelo a go obamela a a neng a dirisiwa le a a agilweng fa e sa le ka bo1920.
Holo e Ntšha ya Kopano Kwa Dikgweng Tsa Pula Tsa Amazon
Basupi bangwe ba ne ba tshwanelwa ke go tsaya loeto lwa malatsi a le mararo ka mokoro go ya kopanong e nnye le e kgolo kwa Holong eno ya Dikopano!
Diholo Tsa Bogosi di le 1 000—Tiro e Ntse e a Tswelela
Basupi ba ga Jehofa kwa Philippines ba ne ba fitlhelela kgato e kgolo ya botlhokwa ka thulaganyo ya bone e e kgethegileng ya go aga Diholo tsa Bogosi.
Go Sireletsa Diphologolo le Tikologo Kwa Warwick
Basupi ba ga Jehofa ba simolotse go aga ntlokgolo ya bone e ntšha ya lefatshe lotlhe kwa motseselegaeng wa New York State. Ba sireletsa jang tikologo?
Baithaopi ba Fetola Setsha sa Kwa Tuxedo
Basupi ba ga Jehofa ba kwa United States le kwa dinageng tse dingwe ba ithaopela go dira mo kagong kwa Tuxedo, New York. Goreng ba ithaopa?
Motlhatlhobi wa Tsa Tshireletsego o Akgola Basupi
Kwa Australia, Basupi ba ga Jehofa ba ne ba akgolelwa go dira mo lefelong la kago ka tshireletsego.
Ba Batla Tiro, e Seng Tuelo
Mo dingwageng di feta 28 tse di fetileng, Basupi ba ga Jehofa ba agile dikago mo dinageng di le 120 ba dirisa bokgoni le nako ya bone ba sa duelwe. Utlwa mo go oketsegileng ka thulaganyo eno ya kago.
Diporojeke Tsa Kwa Wallkill le Warwick di a Tswelela
Diporojeke tse pedi tsa botlhokwa tsa kago tsa Basupi ba ga Jehofa kwa United States di tsweletse ka ntlha ya tiro ya bonatla ya baithaopi ba mo nageng eno yotlhe.


text:
Ga ke Itumelele Botshelo—A Bodumedi, Modimo kgotsa Baebele e ka Thusa?
Karabo ya Baebele
Ee. Baebele, buka ya bogologolo e e nang le botlhale, e na le dikarabo tsa dipotso tse di botlhokwa mo botshelong e bile e ka go thusa gore o ikutlwe botoka o bo o itumele. Sekaseka dingwe tsa dipotso tse e di arabang.
A go na le Mmopi? Baebele ya re Modimo o “bopile dilo tsotlhe.” (Tshenolo 4:11) E re ka Modimo e le Mmopi wa rona, o itse se re se tlhokang gore re itumele le gore re kgotsofale mo botshelong.
A Modimo o a nkgathalela? Baebele ga e tlhalose Modimo e le motho yo o sa amegeng ka batho go na le moo ya re: ‘Ga a kgakala thata le mongwe le mongwe wa rona.’ (Ditiro 17:27) O kgatlhegela go itse se se go diragalelang e bile o batla go go thusa gore o atlege.—Isaia 48:17, 18; 1 Petere 5:7.
Go itse Modimo go tla nthusa jang gore ke itumele? Modimo o re bopile re na le ‘se re se tlhokang semoyeng,’ keletso e re nang le yone ya go tlhaloganya bokao le boikaelelo jwa botshelo. (Mathaio 5:3) Gape se re se tlhokang semoyeng se akaretsa keletso ya go itse Mmopi wa rona le go nna le kamano le ene. Modimo o tla anaanela matsapa a gago a go batla go mo itse, ka gonne Baebele ya re: “Atamelang Modimo, mme o tla lo atamela.”—Jakobe 4:8.
Batho ba le dimilione ba lemogile gore go nna le kamano le Modimo go dirile gore ba itumele le gore ba kgotsofale mo botshelong. Le fa go itse Modimo go ka se dire gore o tshele botshelo jo bo se nang mathata, botlhale jwa gagwe jo bo mo Baebeleng bo ka go thusa go
Nna le botshelo jwa lelapa jo bo itumedisang.
Nna le kagiso le batho ba bangwe.
Lebana le mathata a a farologaneng a a jaaka go tshwenyega thata mo maikutlong, mathata a madi le bolwetse jo bo sa foleng.
Madumedi a mantsi a a dirisang Baebele ga a dirise se e se rutang. Go farologana le one, bodumedi jwa boammaaruri, jo bo dirisang se Baebele e se rutang, bo tla go thusa go itse Modimo.


text:
Sebatana sa Naga sa Ditlhogo Tse Supa sa Tshenolo Kgaolo 13 ke Eng?
Karabo ya Baebele
Sebatana sa naga sa ditlhogo tse supa se go buiwang ka sone mo go Tshenolo 13:1 se tshwantshetsa tsamaiso ya lefatshe lotlhe ya bopolotiki.
Se na le taolo, maatla le setulo sa bogosi, tse di bontshang gore ke puso ya bopolotiki.—Tshenolo 13:2.
Se busa “lotso longwe le longwe le batho le teme le setšhaba,” mo go bontshang gore ga se puso e le nngwe fela.—Tshenolo 13:7.
Se na le dikarolo tsa dibatana tse nnè tse di tlhalosiwang mo boporofeting jwa Daniele 7:2-8, tse di akaretsang ponalo ya nkwe, maoto a bera, molomo wa tau le dinaka di le lesome. Dibatana tse di mo boporofeting jwa Daniele di tlhalosiwa e le dikgosi tse di rileng kgotsa dipuso tsa bopolotiki tse di busang ka go latelana e le mebusomegolo. (Daniele 7:17, 23) Ka jalo, sebatana sa naga sa Tshenolo kgaolo 13 se tshwantshetsa mekgatlho e e kopaneng ya bopolotiki.
Se tlhatloga “se tswa mo lewatleng,” e leng batho ba ba sa ikobeleng Modimo ba ba busang mo dipusong tse di sa tlhomamang tsa batho.—Tshenolo 13:1; Isaia 17:12, 13.
Baebele ya re palo ya sebatana seno, kgotsa leina la sone—666—ke “palo ya motho.” (Tshenolo 13:17, 18) Polelwana eno e bontsha gore sebatana sa Tshenolo kgaolo 13 ke puso ya motho, e seng ya moya mongwe kgotsa ya ledimona.
Le fa ditšhaba di sa dumalane ka dilo dingwe, di ema di le seoposengwe mo maikemisetsong a tsone a go boloka taolo ya tsone go na le go ikobela Bogosi jwa Modimo. (Pesalema 2:2) Gape di tla ipopa ngata e le nngwe go lwa le masole a Modimo a a eteletsweng pele ke Jesu Keresete ka Haramagedona, mme ntwa eno e tla felela ka gore ditšhaba di sengwe.—Tshenolo 16:14, 16; 19:19, 20.
“Dinaka di le lesome le ditlhogo di le supa”
Dipalo dingwe di dirisiwa ka tsela ya tshwantshetso mo Baebeleng. Ka sekai, palo lesome le palo supa di emela sengwe se se feletseng. “Setshwantsho sa sebatana sa naga” se se tlhalosiwang moragonyana mo go Tshenolo—sa mmala wa bohibidu jo bo letlhololo se se nang le ditlhogo tse supa le dinaka di le lesome—se tla re thusa go tlhaloganya bokao jwa “dinaka di le lesome le ditlhogo di le supa” tsa sebatana sa Tshenolo kgaolo 13. (Tshenolo 13:1, 14, 15; 17:3) Baebele ya re ditlhogo tse supa tsa sebatana seno se sehibidu di kaya “dikgosi di le supa” kgotsa dipuso.—Tshenolo 17:9, 10.
Ka tsela e e tshwanang, ditlhogo tse supa tsa sebatana sa Tshenolo 13:1 di emela dipuso di le supa: dipuso tse dikgolo tsa bopolotiki tse di busitseng mo hisitoring ya batho e bile di gatelela batho ba Modimo—Egepeto, Asiria, Babelona, Bameda le Baperesia, Gerika, Roma le Maesemane le Maamerika. Fa re ne re ka swetsa ka gore dinaka di le lesome di emela dipuso tsotlhe, tse dinnye le tse dikgolo, seo se ne se tla raya gore dirwalo tsa segosi tse di mo lonakeng longwe le longwe di bontsha gore setšhaba sengwe le sengwe se busa ka nako e le nngwe le puso e kgolo ya bopolotiki e e busang mo nakong eo.


text:
Tsogo ke Eng?
Karabo ya Baebele
Mo Baebeleng, lefoko le le ranotsweng e le “tsogo” le tswa mo lefokong la Segerika a·na′sta·sis, le le kayang “go tsoga” kgotsa “go ema gape.” Motho yo o tsosiwang, o tsosiwa mo losong mme o tshela gape, a le jaaka a ne a ntse pele a swa.—1 Bakorintha 15:12, 13.
Le fa lefoko “tsogo” le seyo mo Dikwalong Tsa Sehebera, tse gantsi di bidiwang Tesetamente e Kgologolo, thuto eno yone e teng. Ka sekai, Modimo o ne a solofetsa jaana a dirisa moporofeti Hosea: “Ke tla ba golola mo seatleng sa Sheole [kgotsa “Lebitla”]; ke tla ba golola mo losong.”—Hosea 13:14; Jobe 14:13-15; Isaia 26:19; Daniele 12:2, 13.
Batho ba tla tsosediwa kae? Batho bangwe ba tsosediwa go tshela kwa legodimong gore ba buse le Keresete e le dikgosi. (2 Bakorintha 5:1; Tshenolo 5:9, 10) Baebele e bitsa seno “tsogo ya ntlha” le “tsogo ya pele,” mme dipolelwana tseno tse pedi di bontsha gore go tla nna le tsogo e nngwe. (Tshenolo 20:6; Bafilipi 3:11) Mo tsogong e e tla diregang moragonyana, batho ba tla tsosediwa go tshela mo lefatsheng mme bontsi jwa bone ba tla itumelela go tshela gape.—Pesalema 37:29.
Batho ba tsosiwa jang? Modimo o naya Jesu maatla a go tsosa baswi. (Johane 11:25) Jesu o tla tsosa “botlhe ba ba mo mabitleng a kgakologelo,” mongwe le mongwe wa bone a na le botho, dikakanyo le popego e e farologaneng le ya ba bangwe. (Johane 5:28, 29) Ba ba tsosediwang kwa legodimong ba newa mebele ya semoya, fa ba ba tsosediwang go tshela mo lefatsheng bone ba newa mebele e e itekanetseng ya senama, e e se nang boleo.—Isaia 33:24; 35:5, 6; 1 Bakorintha 15:42-44, 50.
Go tla tsosiwa bomang? Baebele ya re “go tlile go nna le tsogo ya ba ba siameng mmogo le ba ba sa siamang.” (Ditiro 24:15) Ba ba siameng ba akaretsa batho ba ba ikanyegang ba ba jaaka Noa, Sara le Aborahame. (Genesise 6:9; Bahebera 11:11; Jakobe 2:21) Ba ba sa siamang ba akaretsa ba ba sa tshelang ka melao ya Modimo ka gonne ba sa bona tshono ya go e ithuta le go e latela.
Mme gone, ba ba nnang boikepo e bile ba sa fetoge ba ka se tsosiwe. Fa ba swa, ba fedisediwa ruri ba se na tsholofelo ya tsogo.—Mathaio 23:33; Bahebera 10:26, 27.
Batho ba tla tsosiwa leng? Baebele e ne ya bolelela pele gore tsogo ya kwa legodimong e ne e tla direga mo nakong ya go nna gone ga ga Keresete, mo go simologileng ka 1914. (1 Bakorintha 15:21-23) Tsogo ya mo lefatsheng e tla direga ka nako ya Puso ya ga Jesu Keresete ya Dingwaga Tse di Sekete, fa lefatshe le tla bo le dirwa Paradaise.—Luke 23:43; Tshenolo 20:6, 12, 13.
Goreng go utlwala go dumela mo tsogong? Baebele e tlhalosa ka botlalo dipego tse robongwe tsa tsogo, tse mo go nngwe le nngwe ya tsone go nang le basupi ba ba boneng ka matlho. (1 Dikgosi 17:17-24; 2 Dikgosi 4:32-37; 13:20, 21; Luke 7:11-17; 8:40-56; Johane 11:38-44; Ditiro 9:36-42; 20:7-12; 1 Bakorintha 15:3-6) Go botlhokwa gore re ele tlhoko pego ya fa Jesu a ne a tsosa Lasaro, ka gonne Lasaro o ne a na le malatsi a le manè a sule e bile Jesu o ne a dira kgakgamatso eno fa pele ga boidiidi jwa batho. (Johane 11:39, 42) Tota le baganetsi ba ga Jesu ba ne ba ka se ganetse gore seno se diragetse, ka jalo ba ne ba loga leano la go bolaya Jesu le Lasaro.—Johane 11:47, 53; 12:9-11.
Baebele e bontsha gore Modimo o na le bokgoni le keletso ya go tsosa baswi. Mo mogopolong wa gagwe o o se nang selekanyo, o na le dintlha ka botlalo ka mongwe le mongwe yo a tla mo tsosang ka maatla a gagwe a magolo. (Jobe 37:23; Mathaio 10:30; Luke 20:37, 38) Modimo o kgona go tsosa baswi, e bile o batla go dira jalo! Fa Baebele e bua ka tsogo, ya re ka Modimo: “O tla tlhologelelwa tiro ya diatla tsa gago.”—Jobe 14:15.
Dikgopolo tse di seng boammaaruri ka tsogo
Se se seng boammaaruri: Tsogo ke go kopanngwa ga moya le mmele.
Boammaaruri: Baebele e ruta gore moya ke motho ka boene, e seng karolo nngwe e e tswelelang e tshela fa a swa. (Genesise 2:7; Esekiele 18:4) Motho yo o tsosiwang ga a kopanngwe le moya wa gagwe; o bopiwa gape e le moya o o tshelang.
Se se seng boammaaruri: Batho bangwe ba a tsosiwa mme ka bonako morago ga moo ba bo ba senngwa.
Boammaaruri: Baebele ya re “ba ba dirileng dilo tse di bosula” ba tla tsogela kwa “tsogong ya katlholo.” (Johane 5:29) Le fa go ntse jalo, katlholo eno e dirwa go ikaegilwe ka se ba se dirang fa ba sena go tsosiwa e seng pele ba tsosiwa. Jesu o ne a re: ‘Baswi ba tla utlwa lentswe la Morwa Modimo mme ba ba ileng ba tsaya tsia ba tla tshela.’ (Johane 5:25) Ba ba ‘tsayang tsia,’ kgotsa ba ba ikobelang dilo tse ba di ithutileng fa ba sena go tsosiwa, ba tla kwalwa mo ‘lokwalong lwa momeno lwa botshelo.’—Tshenolo 20:12, 13.
Se se seng boammaaruri: Motho o tsosiwa ka one mmele o a neng a na le one pele a swa.
Boammaaruri: Fa motho a sena go swa, mmele wa gagwe o a senyega o bo o nyelela.—Moreri 3:19, 20.


text:
TORA YA TEBELO FEBRUARY 2014
Ntwa e e Fetotseng Lefatshe
Ke eng fa ntwa ya ntlha ya lefatshe e ile ya tlhakatlhakanya lefatshe? A dikarabo di senola sengwe ka isagwe?
Ntwa e e Fetotseng Lefatshe
Ntwa ya ntlha ya lefatshe e gape e bidiwang “Ntwa e Kgolo” e fetotse jang lefatshe ka ditsela tse di sa ntseng di re ama gompieno?
Motho yo Tota a Bakileng Ntwa le Pogo
Baebele e amanya jang ntwa ya kwa legodimong le ntwa ya lefatshe le mathata a a mo lefatsheng?
Tsholofelo ya Lefatshe la Paradaise e Fetotse Botshelo Jwa Me!
Ivars Vigulis o ne a dira gore botshelo jwa gagwe bo ikaege ka botumo, kgalalelo, le monate wa go gaisana ka dikuta. Boammaaruri jwa Baebele bo ile jwa fetola jang botshelo jwa gagwe?
A o Ne O Itse?
Mekgwapha e ne e dirisediwa eng mo metlheng ya ditiragalo tsa Baebele? Ke ditshupelo dife tse di neng di amogelwa mo tempeleng ya Jerusalema?
Ke Eng fa Modimo a Letlelela Batho ba ba Maatla go Gatelela ba ba Bokoa?
Baebele e tlhalosa gore Modimo o dira eng ka kgatelelo gone jaanong le gore o tla dira eng mo isagweng.
O ne A Itshoka Fa a Ne a Direlwa Tshiamololo
A o kile wa direlwa tshiamololo? A o eletsa go bona Modimo a baakanya dilo? Ela tlhoko kafa o ka etsang Elija yo o ikanyegang ka teng.
Dikarabo Tsa Dipotso Tsa Baebele
A go na le bosupi jwa gore Baebele e tswa kwa Modimong? E kwadilwe jang?
Tse Dingwe
Kagiso mo Lefatsheng
—Ke Eng Fa go Le Thata Jaana go e Bona?
Matsapa a batho ba a tsereng go lere kagiso mo lefatsheng a retetse. Sekaseka mabaka a le mmalwa.


text:
TSOGANG! JULY 2014
Kafa o ka Itshokang ka Teng
—Fa o Welwa ke Masetlapelo
Fa o welwa ke masetlapelo, o tla tsiboga jang?
Ditiragalo Tsa Lefatshe
Utlwa ka: lefelo le kwa go lone basadi ba nwang bojalwa bo le bontsi ka gangwe go feta banna, ditshedi tse di nnang kwa lefelong le le neng le sa akanngwa le naga e e duelang batho ba yone ka gouta gore ba fokotse boima jwa mmele.
Fa o Welwa ke Masetlapelo
Baebele e ka go thusa go itshoka.
Go Latlhegelwa ke Dithoto
Kei o latlhegetswe ke dilo tsotlhe mo tsunaming ya 2011 ya kwa Japane. O ne a thusiwa ke ditsala le ke ditheo tsa namolo mme temana nngwe ya Baebele e ne ya mo thusa le go feta.
Go Lwala
Mabel o ne a dira tiro ya go thusa balwetse go sidilega. Mme fa a sena go ariwa tlhagala mo bobokong, o ne a lebana le mathata a a tshwanang le a balwetse ba a neng a ntse a ba thusa go sidilega ba neng ba lebana le one.
Go Swelwa ke Mongwe Yo o Mo Ratang
Batho ba le batlhano ba lelapa la boRonaldo ba ne ba swela mo kotsing ya koloi dingwaga di le 16 tse di fetileng. Le fa a sa ntse a ba gopola, o na le kagiso ya mogopolo.
Tsela ya go Bontsha Maitseo fa o Kwala Melaetsa ka Founo
A ke go tlhoka maitseo gore o kgaosetse motlotlo e le fela gore o tlhole molaetsa wa founo? Kgotsa a ke go tlhoka maitseo gore o itlhokomolose molaetsa wa founo e le fela gore o tsweletse motlotlo?
Go Etela Ireland
Utlwa ka batho ba kwa Ireland ba ba ratang batho.
Moitsefisikisi yo o Dirang Diteko o Tlhalosa Tumelo ya Gagwe
Dintlha tse pedi tsa konokono ka dilo tsa tlhago di ne tsa tlhatswa Wenlong He pelo gore go na le Mmopi.
Bodumedi
Baebele e tlhalosa gore ke ka ntlha yang fa go na le madumedi a mantsi jaana.
Mokgwa wa go Tsala wa Segwagwa se se Beelang Mae mo Mpeng
Ke ka ntlha yang fa motho yo o dumelang gore dilo di iphetogetse ka botsone fela go nna tse dingwe a ne a re go thata go dumela gore tsela e mmele wa sone o dirang ka yone e ne e ka fetoga ka bonya, kgato ka kgato?
Tse Dingwe
Nka Tlhalosa Jang Se ke Se Dumelang ka Tlhakanelodikobo?
A o ka dirisa Baebele go tlhalosa se o se dumelang ka tlhakanelodikobo fa o ka bodiwa gore ‘A ga o ise o tlhakanele dikobo?’
Nka Dirang fa Batho ba Bua ka Nna?
O ka dirang gore go sebiwa go se ka ga go utlwisa botlhoko kgotsa ga go senya leina?
O ka Tlogela Jang go Beela Dilo Nako e e Tlang?
Bona dintlha tse o ka di dirisang tse di malebana le go tlogela go beela dilo nako e e tlang!
Basha ba Bua ka Madi
Bona dikakantsho kaga go boloka, go dirisa le go leba madi ka tsela e e tshwanetseng.
Losea Moshe lo a Bonwa
Batho ba ba mo setshwantshong ke bomang? Bala polelo ya Baebele e e mo go Ekesodo 2 mme o utlwe.


text:
Boemelo jwa terena mo Botswana
Contents
Tshimologo[baakanya | edit source]
Terena ke ngwe ya dipalamo tse di dirisiwang mo Botswana.Gantsi e dirisiwa go rwala dithoto kgotsa batho go ya mafelong aa farologanyeng.Go na le terena ee tswang mo toropo kgolo Gaborone go ya kwa toropong ya Francistown.Fa terena ee rwalang dithoto yone tsamaya mafelo aa farologanyeng le gone kwa mafatsheng aa mabapi.Ditlhwatlhwa tsa go palama terena di kwa tlase mo di letlang motho mongwe le mongwe go ka e palama.
Mmele[baakanya | edit source]
Palo ya maemelo a terena mo Botswana a akaretsa:
Ditoropo tse diterena di yang kwa go tsone[baakanya | edit source]
Tse di leng teng[baakanya | edit source]
- Ramatlhabama, Aforika-Borwa yo e leng molelwane wa lefatshe la Botswana le la Aforika-borwa
- Lobatse
- Gaborone - motse-mogolo wa lefatshe leno
- Palapye - makaranelo a diporo tse di rorang magala
- Serule -marakanelo a diporo
- Francistown
- Ramokgwebana - yo o kopanetseng molelwane le lefatshe la zimbabwe
- Palo ya maemelo a terena mo {1}Botswana {/1} e akaretsa:
- Morupule - maemelo a diterena
- Serule - marakanelo a diporo
- Selibe Phikwe -maemelo a diterena
- Francistown -marakanelo a diporo
- Sowa - maemelo a diterena
Katoloso[baakanya | edit source]
Go ya Namibia[baakanya | edit source]
- mola wa Trans-Kalahari go ya Namibia - ngwaga wa 2008 [1] [2] o sekgele sa dikhilomethara di le makgolokgolo le makgolo a le marataro.
-
- Aranos - moepo o o mosha wa magala
- Palapye - o golaganye le Bulawayo mo Zimbabwe
- Francistown
- Mafeking
- Lobatse
- Kang mo Botswana
- Ghanzi , kgonagalo ya moepo wa kopore le selefera .
- Morupule , moepo wa magala mo botlhaba jwa legare mo Botswana
- Kgogomelo ya Shearwater , Namibia -maemelo a dikepe.
- Aus mo Namibia
Go ya Mozambique[baakanya | edit source]
- Go feta ka Aforika-Borwa kgotsa ka Zimbabwe [3]
- Gaborone go ya Maputo [4]
- Serule , Botswana go feta ka Zimbabwe go ya Template:Country data Mozambique Maputo kwa (Newport)
Go ya Zambia[baakanya | edit source]
Dikaelatikologo[baakanya | edit source]
O ka leba gape[baakanya | edit source]
- Tsa mesepele mo Botswana
- Kompone ya diterena mo Botswana
Bokhutlo[baakanya | edit source]
Terena e kotsi fela thata fa kotsi e ka e diragalela go nna le tshenyego ee tseneletseng mme gape ga go motlhofo gore e diragalelwe ke kotsi.Ke ka moo batho ba ratang go e dirisa go na le dipalamo tse dingwe.


text:
TORA YA TEBELO (MAKASINE O O ITHUTIWANG) DECEMBER 2014
Mo makasineng ono go na le ditlhogo tsa thuto tsa kgwedi ya Tlhakole 2 go ya go Mopitlwe 1, 2015.
O ne A “Itse Tsela”
Guy H. Pierce, leloko la Setlhopha se se Laolang sa Basupi ba ga Jehofa, o tlhokafetse ka Labobedi, Mopitlwe 18, 2014.
Jehofa o Segofatsa Moya wa go Ithaopa ka go Rata
Re ka ithuta thuto e e botlhokwa ka meneelo go tswa mo taelong e Modimo a e neileng Baiseraele.
‘Reetsa O bo O Tlhaloganye Bokao’
Jesu o ne a dira setshwantsho ka tlhaka ya mosedara, sebediso, mogwebi yo o tsamayang le letlotlo le le fitlhilweng. Di kaya eng?
A o ‘Tlhaloganya Bokao’?
Setshwantsho sa ga Jesu sa mojadi yo o robalang, sa letlowa le sa morwa wa sesenyi di kayang?
A o A Gakologelwa?
Go itlhatlhoba o dirisa dipotso tseno tse 12 go tla go thusa go bona se o ka se gakologelwang mo dimakasineng tsa Tora ya Tebelo tsa Seetebosigo go ya go Sedimonthole 2014.
A o Tshwanetse go Fetola Mogopolo wa Gago?
Go na le ditshwetso dingwe tse o sa tshwanelang go di fetola mme gone e seng tsotlhe. O ka itse jang pharologanyo?
Dipotso Tse di Tswang Kwa Babading
Jeremia o ne a kaya eng fa a ne a re Ragele o lelela bomorwawe?
Go Lebana le Bokhutlo Jwa Lefatshe Leno re le Seoposengwe
Dikao di le nnè tsa mo Baebeleng di bontsha botlhokwa jwa go nna seoposengwe le gore ke ka ntlha yang fa go tla nna botlhokwa le go feta mo isagweng.
A o Anaanela Se o Se Amogetseng?
Re ka bontsha jang gore re anaanela boswa jwa rona jwa semoya?
Kaedi ya Ditlhogo Tsa Tora ya Tebelo ya 2014
Lenaane la ditlhogo tse di gatisitsweng mo makasineng wa batho botlhe le o o ithutiwang wa 2014.


text:
Motse wa Masunga
Masunga ke nngwe ya metse ya Bakalanga e e fitlhelwa mokgaolong ya Bokone-Botlhaba mo Botswana. Ntlo kgolo ya kgaolo Bokone-botlhaba e kwa motseng wa Masunga. Toropo e gaotshwane le motse o ke Francistown ka selekanyo sa +/- 120 km (74.5 mi). Kgosi ya motse o ke Thabo Maruje Masunga yo o tsereng bogosi go tsweng malomagwe Christopher Masunga.
Gaofi le Masunga go na le dithaba tsa Dombo Shaba, tse di nang le matlotlo a morafe wa Bakalanga, go tshwana thata le lefelo la Great Zimbabwe (Mutapa).O itsege e le nngwe ya mafelo a kgatlhisang bajanala mo Botswana kwa morafe wa Bakalanga o tshwarang modiro teng ngwaga le ngwaga ipelelelwa ngwao ya se Ikalanga.
Puo e buiwang thata mo kgaolong ya Bokone-botlhaba keKalanga,e seng Tswana e leng puo tletseng lefatshe ka bophara la Botswana. Morafe Bakalanga o nyalana thata le Shona, puo ya mangmang ka kwa Zimbabwe.
Contents
Lephata le bolotsa tokafatso botsogo kwa Masunga[baakanya | edit source]
Mo maitekong a go araba pitso ya Lephata la Botsogo mabapi le go ruta, go rotloetsa le go abelana megopolo le morafe mabapi le dikgang tsa botsogo, ba Lephata la Botsogo mo kgaolong ya Bokone Botlhaba ba sa tswa go bolotsa letsema leo.E ne ya re kgwedi ya Phalane e le masome a mabedi le boferabobedi, ba Lephata la Botsogo kwa kgaolong ya Bokone Botlhaba ba tswa letsholo mme ba phutha banni ba metse ya Masunga le tikologo go tla go tlhalosa ka maitlamo a lephata la bone le go abelana megopolo le banni tebang le go tokafatsa tsa botsogo. Letsholo leo, le le bidiwang Botsogo Pitso le ne le tshwaretswe mo kgotleng ya motse wa Masunga ka tlhogo e e reng Ku simisa itjaba ku be ne tjiabe mu zwithu zwe mamuko, mo go rayang gore Go nonotsha morafe go nna le seabe mo dikgannyeng tsa botsogo.Fa a nankola maikaelelo a letsatsi leo, moeteledipele wa bodiredi jwa botsogo mo kgaolong ya Bokone Botlhaba Mme Gasebatho Kedikilwe o ne a re letsatsi la go nna jalo le botlhokwa ka jaana e le tsela nngwe ya go gasa melaetsa ya botsogo mo bathong le go fa bodiredi jwa botsogo le morafe sebaka sa go nna le morero wa tsa botsogo ba phuthulogile.
Mme Kedikilwe a re lephata la botsogo le leka bojotlhe go fa batho ditirelo tsa botsogo tsa maemo a a kwa godimo mme sebe sa phiri ke go bo le lebanwe ke dikgwetlho, jaaka tlhaelo ya ditsompelo le bodiredi.O ne a tlhalosa fa mo kgaolong ya Bokone Botlhaba ba na le sepatela se se botlana se le sengwe, dikokelo di le lesome le motso mme mo go tsone tse di belegisang di le tlhano fela.A re kgaolo ya bone e na le dikokelwana di le masome a mabedi le botlhano le dikoloi tse di tsamaisang kalafi di ferabongwe. Mogolwane mongwe wa sepatela sa Masunga Mme Helen Mushango, ene o ne a gatelela botlhokwa jwa gore bodiredi jwa botsogo bo netefatse gore bo nna le mowa wa botho, tirisanyo mmogo, go berekela mo nakong, go tshegetsa sephiri sa molwetsi mmogo le tebelopele.Mme Mushango a re ba netefatse gore ba diragatsa maitlamo le maikemisetso a lephata la botsogo, a re ba dire tiro ya bone ba itse fa ba le foo go thusa setshaba ka fa tshwanelong e seng go itirela tse bone ba di ratang.
Banni ba Masunga ba nyeletsa Lehuma[baakanya | edit source]
Batswana ba kopilwe go leka bojotlhe go nyeletsa lehuma mo lefatsheng leno. Se se builwe ke mothusa tona ya madi le ditogamano, Rre Charles Tibone mo diphuthegong tsa kgotla tse a neng a di buisa mo kgaolong ya Bokone botlhaba bosheng. Rre Tibone o ne a re puso e dirile bojotlhe go leka gore Batswana ba ikimolole mo lehumeng.O ne a re puso e agile matamo, ya dira maharatlhatlha a metlakase gore Batswana ba itirele, a re puso ga e sa tlhole e kgona go dira atlhama ke go jese jaaka e ne e le tlwaelo.O ne a re go ne go tlwaelesegile gore Batswana ba fiwe sepe fela se ba se tlhokang ke puso, mme ka jalo a re metlha e fetogile, nako e tsile ya gore ba fetole maikutlo le maitsholo a bone e seng jalo lehuma le tla ba fekeetsa. O ne a re nako e etla ya gore lefatshe leno le be le sa kgone go thusa Batswana gotlhelele.
O ne a kopa morafe wa Bokone botlhaba gore ba eme ka dinao, mme ba amogele mananeo a puso ka tsoo pedi, a tlatsa a re kgaolo eno e ka nna le maduo a a botoka fela thata fa go lebeletswe ka fa mohameng wa temo ya merogo ka go na le metsi a mantsi fela thata. O ne a re lefelo leno le dikagenyeditswe ke matamo mo go rayang gore metsi a mantsi fela thata, ka jalo a re fa ba ka simolola temo ya merogo, Batswana botlhe ba tla a reka merogo go tswa Bokone botlhaba , mme ba itshetse.E rile ba mo kgwa dikgaba banni ba bolela fa ba tshwenyegile ka gore fa ba dira dikgwebo jaaka go buiwa, ga gonne le bareki ka gore Batswana ba tlotla thata dilo tse di rekwang kwa mafatsheng a sele go na le tsa bone.
Dikgoge tsa kwa ntle[baakanya | edit source]
Botswana/Masunga Botswana/Francistown
Dipadi tse dingwe[baakanya | edit source]
Coordinates: 20°40′S 27°25′E / 20.667°S 27.417°E
[[Category: Mafelo a a nang le batho ba bantsi mo Botswana]]Template:Capitals of Districts of Botswana
- ↑ www.picsearch.com/pictures/Travel/Cities/.../Masunga.html
- ↑ Botswana/Masunga


text:
Pego ya Ngwaga le Ngwaga ya 2014
Dingwaga di le 100 Bogosi bo ntse bo Busa!
Ka October 4, 2014, batho ba ka nna 19 000 ba ne ba kopane mmogo kwa pokanong ya bo130 ya ngwaga le ngwaga ya Watch Tower Bible and Tract Society of Pennsylvania. Thulaganyo e ne e tshwaretswe kwa Holong ya Kopano ya Basupi ba ga Jehofa kwa Toropong ya Jersey, New Jersey, kwa U.S.A., mme go ne go na le mafelo a le mmalwa a a neng a gokagantswe ka Internet.
Modulasetulo e ne e le Mark Sanderson wa Setlhopha se se Laolang sa Basupi ba ga Jehofa. Mokaulengwe Sanderson o ne a bula pokano eo ka go gatelela ntlha ya gore pokano ya monongwaga e kgethegile fela thata ka gonne go setse go fetile dingwaga di le 100 fa e sa le Bogosi jwa ga Mesia bo tlhomilwe.
Mokaulengwe Sanderson o ne a tlhalosa dilo tsa botlhokwa di le tharo tse di fitlheletsweng ke Bogosi jono mo dingwageng tsa jone tsa ntlha tse 100:
Tiro ya go rera e e dirwang mo lefatsheng lotlhe. Jehofa o thusa batho ba gagwe gore ba kgone go anamisa molaetsa wa dikgang tse di molemo tsa Bogosi. Palo ya baboledi e ile ya gola go tswa go dikete di le mmalwa fela ka 1914 go ya go dimilione di feta robedi ka ngwaga wa tirelo wa 2014. Re tla tswelela pele re rera ka tlhagafalo go fitlha Jehofa a re go lekane.
Go sirelediwa ga babusiwa ba Bogosi ba le setlhopha. Baeteledipele ba bodumedi le ba dipolotiki ba ile ba re ganetsa botlhoko tota, mo ba ileng ba leka go nyeletsa Basupi ba ga Jehofa gotlhelele. Le fa go ntse jalo, Jehofa o ntse a sireletsa baobamedi ba gagwe e le setlhopha. Go fenya ga rona dikgetsi tsa semolao, go akaretsa le tse di neng tsa isiwa kwa Kgotlatshekelong ya Makgaolakgang ya United States le kwa Kgotlatshekelong ya Yuropa ya Ditshwanelo Tsa Batho, ke bosupi jwa gore Jehofa o ntse a tsweletse go re sireletsa go tla go fitlha ga jaana.
Go nna seoposengwe ga batho ba ba farologaneng. Bogosi Jwa Modimo bo ile jwa thusa batho ba ba godileng ka ditsela tse di farologaneng, ba ba tswang mo ditšhabeng tse di farologaneng e bile ba bua dipuo tse di farologaneng, gore ba nne ngata e le nngwe mme ba fenye dikgwetlho tse di farologaneng. Mokaulengwe Sanderson o ne a re: “Ke Jehofa fela a ka dirang gore go nne jalo.” O ile a tlhalosa gore batho ba ba gone mo pokanong eno ba go tsaya e le tshiamelo e e seng kana ka sepe go nna karolo ya pokano eno e e kgethegileng.
Dibidio Tsa Nna Tsala ya ga Jehofa.
Ntlha e e neng ya latela mo pokanong eno, e ne e le dibidio tsa bana tse go fetileng dingwaga di le pedi re ntse re di itumelela. Sa ntlha, Mokaulengwe Sanderson o ne a tshameka bidio e mo go yone bana go ralala lotlhe ba botsolodiwang gore ba ikutlwa jang ka dibidio tseno. Bareetsi ba ne ba amiwa pelo fela thata ke go utlwa bana ba tlhalosa go tswa pelong kafa ba itumelelang ka gone se ba se ithutang mo dibidiong tseno.
Go ne ga tshamekiwa bidio e ntšha ya setlhogo se se reng “Jehofa o Tla Dira Gore O se Ka wa Tshaba.” Bidio eno ya metsotso e le 12 e bua ka pego ya mosetsana wa Moiseraele yo o neng a nna pelokgale mme a bolelela mosadi wa ga Naamane ka Jehofa. (2 Dikgosi 5:1-14) Bidio eo e ne ya tsenngwa mo jw.org ka Mantaga, October 6, 2014, e bile e gone ka dipuo di feta 20.
JW Language.
Mokaulengwe Sanderson o ne a itsise batho ka app eno e ntšha e e tla thusang Basupi ba ga Jehofa ba ba batlang go ithuta puo e sele go atolosa bodiredi jwa bone. E na le mafoko a feta 4 000 ka dipuo di le 18. Bakaulengwe ba ntse ba rulaganya go tsenya mafoko a mangwe, ditsenyeletso tsa mo tshimong mmogo le dilo tse dingwe.
JW Broadcasting.
Bareetsi ba ne ba itumelela go utlwa ka seteishene se sesha sa thelebishene sa mo Internet sa Basupi ba ga Jehofa, se se leng gone ka Seesemane fela. Seteishene seno se gasa go tswa kwa ntlokgolong ya lefatshe lotlhe kwa Brooklyn, New York, U.S.A., mme se bontsha dibidio tsa rona, mmino le diterama tsa Baebele. Mo godimo ga moo, e tla bontsha gape le lenaneo la kgwedi le kgwedi le le tla tshwarwang ke mongwe wa Setlhopha se se Laolang kgotsa bathusi ba dikomiti tsa bone.
Mokaulengwe Sanderson o ne a tshameka bidio eno ka bokhutshwane. Lenaneo leo le le neng le tshwerwe ke Stephen Lett wa Setlhopha se se Laolang le ne le bontsha dipaakanyetso tse di neng tsa dirwa gore seteishene seno se nne gone. JW Broadcasting e ne ya simolola go gasa ka October 6, 2014, mme motho a ka tsena mo tv.jw.org fa a batla go e bona.
“Bogosi—Dingwaga di le 100 Le go Ya Pele.”
Samuel Herd wa Setlhopha se se Laolang e ne e le moanedi mo bidiong e e bontshang kafa Bogosi Jwa Modimo bo ntseng bo tswelela ka gone go re thusa go gola le go tokafatsa tiro ya rona ya go rera. Bidio eno e ne e bontsha ditshwantsho tsa bogologolo, dipontsho le maitemogelo a bakaulengwe ba ba nang le lobaka lo loleele ba tsamaya le phuthego ya ga Jehofa, gape e ne e bontsha matsholo a a neng a dirwa go tlhagisa le go anamisa “Photo-Drama of Creation”; go dirisiwa ga fonokerafa, dikarata tse di neng di na le molaetsa wa Baebele, megwanto ya go anamisa tshedimosetso, dikoloi tse di nang le dibuelagodimo; le dikolo tse di neng di re thapisa gore re kgone go dira tiro ya rona sentle.
Re thusiwa jang ke go akanya ka dilo tse Bogosi bo di fitlheletseng mo dingwageng tsa jone tsa ntlha tse 100? Go dira jalo go dira gore re tseye Bogosi e le selo sa mmatota e bile go dira gore re swegaswege pelo go bona se bo tla se fitlhelelang mo isagweng.
Dipina tse di bakang Jehofa.
David Splane wa Setlhopha se se Laolang o ne a itumedisa batlapokanong fa a ne a itsise ka dithulaganyo tsa go sekaseka sesha buka ya rona ya Opelelang Jehofa. Khabara ya yone e tla tshwana le ya Baebele ya Thanolo ya Lefatshe le Lesha. Tsela ya matsetseleko e buka eno e tla nnang ka yone e bontsha seriti se mmino o nang le sone fa go tla mo kobamelong ya rona.
Mokaulengwe Splane o ne a itsise gore go tla nna le dipina di le mmalwa tse di tla akarediwang mo bukeng ya rona ya kopelo. Mme gone ga re tlhoke go letela kopelo e printiwa gape gore re simolole go di dirisa. Nako le nako fa pina e feditswe, e tla tsenngwa mo jw.org.
Kwa pokanong eo, maloko a Bethele a ne a opela dipina tse tharo tse disha. Mokaulengwe Splane o ne a opedisa khwaere pina e ntšha ya setlhogo se se reng “Bogosi bo a Busa—A bo Tle!” Go ne ga tlhophiwa pina eno go tshwaya dingwaga di le 100 tsa fa e sa le Bogosi bo tlhomilwe. Fa khwaere e sena go opela, bareetsi ba ne ba kopiwa gore ba opele le yone. Moragonyana fa pokano e ntse e tsweletse, khwaere mmogo le bareetsi ba ne ba opela pina e nngwe gape e ntšha ya setlhogo se se reng “Re Neye Bopelokgale.”
Potsolotso.
Go ne ga tshamekwa bidio e mo go yone Gerrit Lösch wa Setlhopha se se Laolang a botsolotsang banyalani ba le bararo ba ba nang le lobaka lo loleele ba direla mo Bethele. Ba ile ba tlhalosa diphetogo di le dintsi tse ba ileng ba bona di dirwa mo dingwageng tse di fetileng, tse di bontshang gore batho ba Modimo ba semeletse fela thata. Mokaulengwe Lösch o ne a tlhalosa gore Baebele e ile ya bolelela pele gore phuthego ya Modimo e tla gatela pele mme a kgothaletsa botlhe gore ba tsamaisane le yone.—Isaia 60:17.
“Dilo tse go buiwang ka tsone mo Baebeleng di kaya tiragalo nngwe e e tla diregang mo isagweng.”
Mokaulengwe Splane o ne a tlhalosa lebaka la go bo bosheng jaana dikgatiso tsa rona di sa tlhole di bontsha gore tiragalo nngwe ya mo Baebeleng e bontsha sengwe se se tla diregang mo isagweng.
Mo dingwageng tse di fetileng, phuthego ya ga Jehofa e ne e re banna le basadi ba ba ikanyegang ba go buiwang ka bone mo Baebeleng ba emela Bakeresete ba ba ikanyegang ba motlha wa rona. Gape go ne go twe dipego di le mmalwa tsa Baebele di ne di bolelela pele ditiragalo dingwe tse di tla diragalelang batlhanka ba Modimo mo motlheng wa rona. Boammaaruri ke gore dintlha tseno di ne di kgatlha fela thata. Mme gone, ke ka ntlha yang fa bosheng jaana dikgatiso tsa rona di sa tlhole di dira jalo?
Dikwalo di tlhalosa gore batho kgotsa ditiragalo dingwe tsa mo Baebeleng di tshwantshetsa mongwe kgotsa sengwe se se segolo se se tla diregang mo isagweng. Fa go na le bosupi jwa seo mo Baebeleng, re se amogela re sa okaoke. Mokaulengwe Splane o ne a re: “Mme fa Baebele e sa tlhalose sepe ka kgang eno, le rona ga re a tshwanela go tlhalosa sepe.” Fa re bala pego nngwe mo Baebeleng, re tshwanetse go tila go sekaseka ntlha nngwe le nngwe e re e balang. Mo godimo ga moo, fa re fetsa nako e ntsintsi re batlana le dilo tsa mo Baebeleng tse di emelang sengwe se se tla diregang mo isagweng, re feleletsa re sa ithute sepe se se botlhokwa mo pegong e re e balang—go sa kgathalesege gore a re na le tsholofelo ya go tshela kwa legodimong kgotsa mo lefatsheng.—Baroma 15:4. *
“A o Tla ‘Nna o Disitse’?”
Mokaulengwe Lett o ne a tlotla ka setlhogo seno mme a tlhalosa gore tsela e re tlhaloganyang ka yone setshwantsho sa ga Jesu sa makgarebane a a lesome e tokafaditswe. (Mathaio 25:1-13) Jaanong re se tlhaloganya ka tsela eno: Monyadi ke Jesu mme makgarebane ke Bakeresete ba ba tloditsweng. (Luke 5:34, 35; 2 Bakorintha 11:2) Setshwantsho seno se diragadiwa mo metlheng ya bofelo, mme e tla fitlha kwa setlhoeng ka nako ya pitlagano e kgolo. Jesu o ne a sa reye gore makgarebane a dieleele a kaya batlodiwa ba le bantsi ba ba neng ba se kitla ba tlhola ba ikanyega mme ba tla tlhokang go emisediwa ka ba bangwe. Go na le moo, o ne a tlhagisa batlodiwa gore fela jaaka makgarebane a matlhano a ne a le botlhale mme a mangwe a matlhano a le dieleele, motlodiwa mongwe le mongwe o tshwanetse go itlhophela gore a o tla tswelela a ipaakantse a disitse kgotsa gore a o tla tlogela go ikanyega.
Le mo ntlheng eno, go tla bo go se botlhale gore re sekaseke setshwantsho seno re batlana le sengwe se e se kayang. Go na le moo, go tla go bo le molemo fa re lebelela dithuto tsa botlhokwa tse re ithutang tsone mo go sone. Le fa re ka tswa re na le tsholofelo ya go tshela kwa legodimong kgotsa mo lefatsheng, rotlhe re tshwanetse go phatsimisa lesedi la rona le go ‘nna re disitse.’ (Johane 10:16; Mareko 13:37; Mathaio 5:16) Mongwe le mongwe o tshwanetse go nna a ikanyega a “tlhophe botshelo” ka go nna a disitse e bile a tshwaregile mo bodireding.—Duteronome 30:19.
“Setshwantsho sa Ditalenta.”
Anthony Morris wa Setlhopha se se Laolang o ne a thusa bareetsi go tlhaloganya tsela e e tokafaditsweng e re tlhaloganya ka yone setshwantsho sa ditalenta. (Mathaio 25:14-30) Jaanong re tlhaloganya gore mong mo setshwantshong seno (e bong Jesu) o tla duela batlhanka (batlodiwa ba ba ikanyegang ba ba mo lefatsheng) mo isagweng fa a tla le go ba tsosetsa go ya go tshela kwa legodimong. Fa Jesu a ne a bua ka “motlhanka yo o boikepo le yo o bobodu” o ne a sa kaye gore balatedi ba gagwe ba ba tloditsweng ba le bantsi ga ba kitla ba tlhola ba ikanyega. Go na le moo, o ne a tlhagisa batlodiwa gore ba tshwanetse go nna ba ntshitse matlho dinameng le go tila go nna le mekgwa le ditiro tse di sa siamang tsa motlhanka yono yo o boikepo.
Re ka ithuta eng mo setshwantshong seno? Mong mo setshwantshong seno o naya batlhanka ba gagwe sengwe se se tlhwatlhwakgolo thata. Jesu le ene o neile balatedi ba gagwe sengwe se se tlhwatlhwakgolo thata—tiro ya go rera le go dira batho barutwa. O lebeletse gore rotlhe re dire go tlala seatla mo tirong eno go ya kafa maemo a rona a re letlang ka gone. Mokaulengwe Morris o ne a akgola bareetsi ka tlhagafalo e ba e bontshang mo ditirong tse di direlwang Bogosi.
“Ke Mang yo o Tla Tlogang a Tlhasela Batho ba Modimo?”
Geoffrey Jackson wa Setlhopha se se Laolang o ne a konela thulaganyo ka go tlhalosa setlhogo seno sa bofelo. Mokaulengwe Jackson o ne a tlhalosa gore mo isagweng Gogo wa Magogo o tla tlhasela batho ba Modimo.—Esekiele 38:14-23.
Mo nakong e e fetileng, re ne re tlhaloganya gore Gogo ke leina le lengwe le le dirisiwang fa go buiwa ka Satane Diabolo fa a sena go latlhelwa mo lefatsheng. Le fa go ntse jalo, Mokaulengwe Jackson o ne a ntsha mabaka a go bo tlhaloso eo e sa utlwale sentle. Ka sekai, Jehofa o ne a bolelela pele gore fa Gogo a sena go senngwa, Jehofa o tla naya Gogo “dinonyane tse di jang nama, dinonyane tsa diphuka tsa mofuta mongwe le mongwe, le dibatana tsa naga go nna dijo tsa tsone.” (Esekiele 39:4) Gape Jehofa o ne a bolelela pele gore ‘Gogo le boidiidi jwa gagwe’ ba ne ba tla newa lefelo la go fitlhwa. (Esekiele 39:11) Jaanong dilo tseno di ne di tla diragalela jang Satane ka e le sebopiwa sa semoya? Satane o tla latlhelwa mo moleteng o o se nang bolekanngo ka dingwaga di le 1 000, e seng go jewa kgotsa go fitlhwa. (Tshenolo 20:1, 2) Mo godimo ga moo, morago ga dingwaga tse 1 000, Satane o tla ntshiwa mo moleteng oo mme a ye “go timetsa ditšhaba tse di mo dikhutlong tse nnè tsa lefatshe, Gogo le Magogo.” (Tshenolo 20:7, 8) Go bonala sentle gore Satane a ka se timetse Gogo fa ene ka boene e le Gogo.
Mokaulengwe Jackson o ne a tlhalosa gore Gogo wa Magogo yo go buiwang ka ene mo boporofeting jwa ga Esekiele o tshwanetse a bo a emela ditšhaba tse di ipopileng ngata e le nngwe go tlhasela batho ba Modimo mo isagweng mme e seng Satane. Go ka direga gore tlhaselo ya ga Gogo e tla tshwana le tlhaselo e e dirwang ke “kgosi ya borwa” le ke “dikgosi tsa lefatshe.”—Daniele 11:40, 44, 45; Tshenolo 17:12-14; 19:19.
“Kgosi ya borwa” e emela mang? Re tla dika re bone. Re a bona gore tumelo ya rona e nna e ntse e nonofa fa re bona tsela e re tlhaloganyang dilo ka yone e ntse e tokafadiwa fa bokhutlo bo ntse bo atamela. Ga re tshoge gore re tla tlhaselwa ka gonne re a itse gore fa Gogo wa Magogo a tlhasela, o tla nyelediwa lorelore—fa rona batho ba Modimo re tla nna ka bosakhutleng. *
Konelo.
Mokaulengwe Sanderson o ne a itsise gore Baebele e nnye ya Thanolo ya Lefatshe le Lesha e gone. Mo godimo ga moo, go ntse go dirwa dipaakanyetso tsa Baebele ya mantswe a a gatisitsweng e mo go yone babadi ba tla bong ba bala mafoko a a buiwang ke batho ba mo Baebeleng. E tla tsenngwa mo jw.org, go simolola ka buka ya Mathaio.
Mokaulengwe Sanderson o ne a itsise setlhogo sa ngwaga wa 2015 se se theilweng mo go Pesalema 106:1 e e reng: “Ntshetsang Jehofa ditebogo, gonne o molemo.” O ne a kgothaletsa botlhe gore ba nne ba batlana le mabaka a go leboga Jehofa.
Pina e e konelang pokano e ne e le nngwe ya tse tharo tse disha e e nang le setlhogo se se reng, “Leina la Gago ke Jehofa.” Maloko otlhe a le supa a Setlhopha se se Laolang a ne a tsena mo khwaereng mme a opela le botlhe pina eno e ntšha—e e neng e siametse go konela pokano eno e e kgethegileng!
^ ser. 22 Puo eno le tse dingwe tse pedi tse di latelang di theilwe go tswa mo ditlhogong tse di tla tlhagang mo makasineng wa Tora ya Tebelo ya March 15, 2015.
^ ser. 30 Puo eno e theilwe mo setlhogong se se tla tlhagang mo makasineng wa Tora ya Tebelo ya May 15, 2015.


text:
Lefelo la tshomarelo ya tlholego la Mokolodi
Lefelo la tshomarelo ya tlholego la Mokolodi ke lefelo le eseng la puso le le sa itebaganyang le go dira dipoelo la diphologolo mo borwa jwa Botswana. Le simolodisitswe ka ngwaga wa 1994 ke mokgatlho wa Mokolodi Wildlife Foundation, le dikhilomethara tse di masome a mararo mo lefatsheng le ba le filweng dikhilomethara tse di lesome mo borwa jwa toropokgolo Gaborone. Lefelo le le nale diphologolo ka mefutla tse di bonwang mo Aferika, dinonyane gape le digagabi, dingwe e le tse di sa itsa tlwaelesegang gape di le mo mathateng a go ka fela motlhofo. Ditshukudu tse di mmala o mosweu tse di ruilweng kwa lefelong la tshomarelo ya tlholego la Mokolodi ke bontlha bongwe jwa losika lwa mokgatlho o o nang le seabe mo go oketseng tse di leng Botswana.
Thuto ya tikologo le go somarela ke dintlha tsa botlhokwa tsa mokgatlho wa tshomarelo ya tlholego wa Mokolodi Wildlife Foundation. Lefelo le le amogelang baithuti go tsweng mafelong a le malwa a Botswana, mo bangwe ba bone ba tswang mo malwapeng a a sa itsholelang. Ditirelo tse di duelelwang le boroko tse di fiwang setshaba ke lefelo la tshomarelo ya tlholego la Mokolodi di rotloetsa maitlamo a mokgatlho, go baya bana ba Botswana mo sebakeng sa go galaletsa dilo tsa tlholego tsa mafatshefatshe gape le go rotloetsa go sireletsa dilo tsa tlholego tsa lefatshe la Botswana.
Lefelo le le nale diphologolo ka mefutla jaaka Tshukudu tsa mmala o mosweu, Mangau, , Dithutlwa , Dipitse , , Dikukama, Ditlou, Tholo , , Matlhalerwa, Dinkwe gape le dinonyane tsa metsi. Lefelo le le agilwe e le la diphologolo go nale kgolagano e efetlang ka pila ,e e letlang go bona diphologolo gautshwane . Bodiredi jwa lefelo le dule ka maano a go oketsa molelwane wa bone wa go somarela lefelo go fitlheng le kwa somareleng ditau.[1]
Botlhokwa jwa go somarela Bojanala[baakanya | edit source]
Tona wa tikologo, diphologolo le Bojanala Rre Kitso Mokaila a re go botlhokwa go somarela ngwao gore e seka ya nyelela mme Batswana ba tlhoka se ba itshupang ka sone.Fa a bua mo moletlong wa go ipelela ngwao kwa motseng wa Kanye beke eno o tlhalositse fa moono wa letsatsi leo e le bojanala bo golaganya ngwao, a lebogela gore tiro eo e nnetse mo Kanye, a re ke thotloetso le go lemotsha batho botlhokwa jwa ngwao.Tona a re moono wa letstatsi leo o tsibosa Batswana gore ba ikgakologelwe le gore banana ba itse ngwao ya bone le tse di amanang le bojanala.Tona a re go na le mafelo a mantsi a a kgatlhisang a a etelwang ke bajanala ka jalo merafe e e bapileng le mafelo ao ba ka kgothatsega go itshetsa ka one.Rre Mokaila a re bojanala bo tokafatsa tsa mesepele mo lefatsheng ka baeti ba dirisa dipalamo le tsone difofane go etela mafelo ao, a gatelela gore ka ngwaga wa 2010 go tsile bajanala ba le 2.1million mo lefatsheng leno mme ba dirisa P4.7million.A re seabe sa bojanala se se golo mo itsholelong ya lefatshe mme a kgothatsa Batswana go tswelela ba itirela ka diatla ka ba ka kgona go itshetsa ka ditiro tsa bojanala.
Tona a re puso e thusa go lwantsha lehuma ka ditsela tsotlhe le gone go laola tiriso ya ditsatlholego gore di sireletsege.Rre Mokaila o ne a sirolola mafelo a bojanala mo kgaolong ya borwa ja lefatshe leno e bong Livingstones Memorial, Dimawe, Ditshwantsho tse di mo matlapeng kwa Manyana, Kgophu ya Mogonye, Lentswe la baratani, Mosenekatse, Bathoen II Museum, Sefikantswe sa ga Kgosi Bathoeng le Kgophu ya Pharing.A re ngwao le ditsatlholego di golaganngwa ke ditso tsa mafelo a bojanala mo kgaolong ya borwa mo Botswana.Tona a re botlhokwa jwa go lemotsha sechaba ka mafelo ao a bojanala ke karolo ya go kabakanya kgwebo ya bojanala le go somarela ditsatlholego mo mafelong ao, gammogo le go thusa go lwantsha lehuma mo bathong ba ba nnang mo metseng ka ke gone kwa mafelo a bojanala a fitlhelwang teng.Kgosikgolo Malope wa Bangwaketse o ne a leboga ba lephata la Tikologo, Diphologolo le Bojanala go bo ba kgethile Kanye go tshwanela moletlo oo go tla go abelana maele le morafe ka tsa ngwao le bojanala.Kgosi Malope a re ngwao ke pinagare ya sechaba re eletsa gore Mmakgodumo o ka nna lefelo la bojanala a rurifatsa.Fa a leboga Mopalamente wa Kanye bokone rre Kentse Rammidi o ne a rotloesa Batswana go somarela diphologolo tsa naga le gone go amogela gore fa di ba senyetsa kwa masimo di tshwana le fa go sentse dikgomo tsa bone ka jalo ba seka ba di bolaya go itsa gore di seka tsa nyelela mo isagong.O gakolotse gore mafelo a Bojanala a dirisediwe tiro ya one a seka a tsewa a dirisediwa ditiro di sele a re ka jalo go botlhokwa gore mafelo a boroko a bojanala (lodges/hotels) a okediwe mo tseleng ya Trans Kalahari.Rre Rammidi a re go molemo go bo go ipelelwa mo motseng wa Kanye a rotloetsa gore go dirwe le dithuto puisanyo go ruta morafe ka bojanala le ngwao.O gakolotse gore mmino wa ngwao ya Setswana o somarelwe go dirwe mokwalo kana molao o o ka o sireletsang go itsa mafatshe a a mangwe go o kopa kana go o utswa ba o ntsha mo diatleng tsa Batswana.
Dikgoge tsa kwa ntle[baakanya | edit source]
Botswana/Gaborone Gaborone/Mokolodi Externala website
Dipadi tse dingwe[baakanya | edit source]
- ↑ "Mokolodi Nature Reserve". Official website of the Botswana Tourism Organisation. 2006. http://www.botswanatourism.co.bw/attractions/mokolodi_nature_reserve.html. Retrieved 7 April 2011.


text:
Motsana wa Mookane
Mookane ke motse o o mo kgaolong ya legare mo Botswana. Motse o o sekgele sa dikilomitara di le lekgolo le masome a matlhano go tswa Bokone-botlhaba jwa toropo kgolo Gaborone, e bile motse o o nale dikolo tse di potlana le tse digolwane gammogo le kokelwana. Mookane ke motse o dikaganyeditsweng ke metse e tshwanang le Dibete, Mmaphashalala le Phala Road. Ka ngwaga wa 2001 palo ya batho e ne ele 2,297.
Contents
Mokhanselara o ikuela mo pusong[baakanya | edit source]
Mokhanselara wa Mookane Rre Timothy Mmopi a re o kopa gore puso e bee letlhoko la tsela kwa motseng wa bone kwa pele ka jaana e ka tokafatsa kanamiso ditirelo kwa motseng wa bone.Rre Mmopi o buile mafoko a kwa phuthegong ya Kgotla e e neng e biditswe ke Tona wa botshogo Rre DR Rev John Seakgosing kwa Mookane ka Labobedi.Mokhanselara a re o kopa tona go ema nokeng tona wa dipalamo le ditlhaeletsano Rre Frank Ramsden le Mopalamente wa Mahalapye botlhaba Mmaetsho Botlogile Tshireletso fa ba bua ka letlhoko la tsela eo kwa Palamenteng.O ne a tswelela ka go tlhalosa gore tsela e tlhokafala thata kwa motseng wa bone ka jaana metse e e gaufi e tsaya dithuso le ditlamelo tsedingwe kwa go bone mme tsela e ka khutshwafatsa mosepele o batho ba o tsayang fa ba tla kwa motseng wa bone.A re metse e tshwana le Mmaphashalala, Dovedale le Poloka e tsaya ditlamelo di tshwana le tsa botsogo kwa go bone mme a tlhalosa fa tsela e ka thusa gore batho ba kgone go fefosa dithuso bogolo jang ka motse wa Mookane le one o tsaya ditlamelo kwa Mahalapye.
Mmopi o ne a tswelela ka go tlhalosa fa ditsela tsa motse wa bone di sa siama mme a tlatsa ka gore matshelo a balwetse le bomme ba ba itsholofetseng a mo diphatseng bogolo jang fa go tlhokafala gore molwetse a fefosediwe kwa sepateleng.Tsela ya rona e dikhuti tse di ka nnang tsa tsosetsa bangwe ditlhabi kana tsa gakaletsa balwetse ditlhabi.Mokhanselara o ne a tlhalosa fa go tlhokafala ga sekontere go baya motse wa bone ka fa mosing fa go tla mo dipalamong tsa sechaba ka jaana ba ba nang le keletso ya go simolola kgwebo eo ba felela ba tlogela ka jaana ba sa dire dipoelo tsa sepe ka tsela e felela e senya dipalamo tsa bone.Le fa go ntse jalo Mmopi o ne a kopa tona ya botsogo gore e re nako e itsholelo e tokafalang tsela ya motse wa bone e nne nngwe ya dilo tse di tlaa fiwang maemo a ntlha.
Barutabana ba amogela Kopo[baakanya | edit source]
Barutabana ba dikole tse dikgolwane mo kgaolong potlana ya Mahalapye, ba amogetse kopo ya lephata la thuto ya go ruta baithuti ba dikole tseo morago ga dinako tsa tiro le ka mahelo a beke.Barutabana ba dirile tumelano e mo bekeng e e fetileng, e le tsela nngwe ya go diragatsa kopo ya lephata la thuto ya go ruta bana morago ga dinako tsa tiro le ka mafelo a beke go emisetsa dinako tse bana ba neng ba sa rutwe ka tsone ka ntlha ya ngalo ditiro ya badirelapuso e e neng ya goga dikgwedi tse pedi.Megokgo ya dikole tseo, e e akaretsang mothusa mogokgo wa sekole sa Shoshong Senior Secondary Rre Bremer Mapii, mogokgo wa sekole sa Mookane Community Junior Secondary Rre Solomon Setswe le mogokgo wa sekole sa Sefhare Community Junior Secondary Mme Lesedi Gaotingwe ba re ba dumelane go ruta bana go tloga metsotso e le masome a mararo go tlogela nako ya bone mo tshokologong go tsena metsotso e le masome a mararo go tlogela nako ya botlhano mo maitseboeng.Rre Bremer le Rre Setswe gammogo le Mme Gaotingwe ba re ka ntlha ya tumelano ya barutabana le lephata la thuto, ba na le tsholofelo ya gore baithuti ba mophato wa boraro le wa botlhano ba tlaa kgona go kwala ditlhatlhobo tsa bone ka tshosologo ka jaana ba tlaa bo ba rutilwe le dithuto tse di neng di saletse kwa morago.
Dikgoge tsa kwa ntle[baakanya | edit source]
Dipadi tse dingwe[baakanya | edit source]
Coordinates: 23°41′15″S 26°39′41″E / 23.68750°S 26.66139°E


text:
Motsana wa New Xanagas
New Xanagas ke motsana o mo kgaolong ya Ghanzi mo Botswana. New Xanagas ke motsana yo o mo bophirima jwa kgaolo ya Ghanzi. New Xanagas o na le sekole se se potlana, fa godimo ga moo ka ngwaga wa 2001 palo batho kwa motseng oo e ne le makgolo a matlhano le masome mane .[1]
Banni ba kgala khansele[baakanya | edit source]
Banni ba motse wa New xanagas mo kgaolong ya Gantsi, ba ikuetse mo go mme Botlogile Tshireletso mabapi le tsamaiso e e sokameng mo khanseleng potlana ya Letlhakeng.Banni bao, ba buile se mo phuthegong ya kgotla e buisiwa ke mme Tshireletso, yo e leng mothusa tona ya dikgaolo kwa motseng wa bone bosheng.Ba file sekai ka kgang ya go thapa badiri mo khanseleng ya Letlhakeng, e ba boletseng fa e sa tsamaisiwe sentle gotlhelele ka e supa fa e kgaphetse beng gae kwa ntle mo mabakeng a mantsi.Mongwe wa batsena phuthego, Rre Wilson Basebi e bile e le modulasetilo wa komiti ya ditlhabololo ya motse, o boletse fa ba tshwentswe ke seemo se fela thata.O file sekai se sengwe ka phatlha nngwe kwa sekoleng ya modisadikago, e mong wa yone a neng a tlhokafala mme ya re morago ya ya go thibelwa kwa Letlhakeng boemong jwa gore go thapiwe motho gape mo Ditshegwane.A re ba kile ba ya go botsisisa kwa bagolwaneng ba khansele ya Letlhakeng mme ba se ka ba tswa ka dikarabo tse di tlhamaletseng.Banni ba Ditshegwane ba tlhalositse fa jaanong ba tlelwa ke boitlhobogo jwa gore a ba tlaa bona ditiro mabapi le tsamaiso e e teng mo khanseleng.Fa a akgela mo dikgannyeng tseo, mothusa tona, Mme Tshireletso yo gape e leng mopalamente wa kgaolo ya Mahalapye botlhaba, o boletse fa puso e tsere dikgato go lebagana le tsone dikgang tse di tshwanang le tse ba lelang ka tsone tse.
A re go tserwe tshwetso ya gore phatlha nngwe le nngwe e e tswang, bogolo jang diphatlha tsa maemo a bokgweetsi, bophepafatsi, borongwa le tse dingwe, e thapelwe motho wa motse o e duleng mo go one, go se ka ga thapiwa ope yo o tswang go sele. Mothusa tona o ne a etetse batho ba metse ya Maboane le Ditshegwane, go ba lekodisa ka ditirelo tse di leng teng mo lephateng la gagwe. O boletse fa lephata la dikgaolo, le le itebagantseng le go tlhabolola matshelo a batho, le dule ka mananeo a ka one go lekwang go apola batho botlhoki.Go ya ka Mme Tshireletso, mananeo a a akaretsa le go baakanya ditlhako, go loga dibaga, go lema merogo, go apaya borotho go bo rekisa le tse dingwe, mme a tlaa bo a rotloediwa ke puso.O kopile batho bogolo jang ba ba ntshitsweng mo lenaneong la botlhoki go itirisetsa mananeo a, go ijesa le ba malwapa a bone.
Banni ba leboga[baakanya | edit source]
Banni ba motse wa New Nxanagas, Charleshill le metse e e mabapi ba akgotse komiti ya palamente e e dupang dibuka tsa puso gore e bo dirile tshwanelo ya yone go tsamaya le dikgaolo e tlhalosetsa Batswana tsamaiso tsa yone.Banni bao, ba ntshitse mafoko ao mo phuthegong ya kgotla e e neng e biditswe ke komiti eo, e eteletswe pele ke mopalamente wa Palapye, Rre Moiseraele Goya boseng kwa motseng oo.Ba ne, ba kopa gore komiti eo e tswelele ka go tsamaya e tlhalosetsa Batswana mme e se ka ya nna selo sa gompieno fela ka gore go na le boradikonteraka bangwe ba ba dirang ditsela mme ba sa dire tiro ya bone ka botlalo.Batho bao ba motse wa Charleshill, ba ngongoregile thata ka tsela ya Charleshill/Ncojane ba re e batla go tlhabololwa ka jaana e diphatsa mo matshelong a Batswana.Banni Charleshill ba kopile gore ka komiti eo e le yone e e tlhokomelang tiriso ya madi a puso ke nako ya gore e tseye dilelo tsa bone go di isa kwa pusong mabapi le tsela eo ka gore batho ba fedile ka lebaka la seemo se se maswe sa tsela eo.Ba boleletse komiti eo gore go botlhokwa fela thata gore Batswana ba tsibosiwe ka tiriso ya madi dithuso a a puso go na le go nna fela ba sa itse gore a dirisiwa jang.Ba ne ba kopa madi a lenaneo la RASA ka gore kgaolo potlana ya Charleshill ga e na ditlamelo tse di tshwanang le polokelo le kokelo. Banni bao ba re ke nako ya gore puso e kanoke dilo tsa go tshwana le dituelo tsa badirelapuso ka gore ditlhwatlhwa tsa dijo di tsholetsegile fela thata, mme bone ba sa duelwe sepe.
Banni ba Charleshill ba ngongoregile thata ka badirelapuso bangwe ba ba sa direng tiro ya bone ka botlalo ba re ke bone ba dirang gore Batswana ba se ka ba akola mananeo a puso.E rile Mopalamente wa Nkange, Rre Edwin Batshu, a tlhalosetsa banni bao ka tsamaiso ya komiti eo a bolela fa e tsamaya le Lefatshe la Botswana go ruta Batswana ka se se dirwang ke komiti ya bone.Mopalamete Batshu o boleletse banni bao fa madi a a tsenang mo letloleng la puso a rebolwa fela ke palamente le go bona gore madi ao a dirisitswe sentle.Rre Batshu a re fa ba santse ba sekaseka dibuka tsa puso ba fitlhela gore modirelapuso mongwe ga a dirisa madi a puso sentle, o tshwanetse go bidiwa go tla go tlhalosa ka madi ao.Mopalamente o boleletse banni bao fa go na le maphata mangwe a puso a a busang madi fa ba sena go abelwa madi go ya go dirisa mo ditlhabololong.A re mme go dira jalo ga go a siama ka gore go busetsa ditlhabololo tsa puso kwa morago, a supa gore Maphata a a dirang jalo a a bidiwa go tla go arabela madi ao gore ke eng ba sa a dirisa.Mopalamente Batshu o kopile banni ba motse oo go tlhokomela thata tiriso ya madi a puso le tsone dithoto tota ka jaana ba itse gona le kwelo tlase ya itsholelo.Rre Batshu a re fa Batswana ba ka emela tshenyetso setshaba ka dinao, itsholelo ya lefatshe leno e ka golela pele thata.E rile mopalamete wa Palapye a araba dilelo tsa bone, a ba tlhalosetsa fa a tlaa di fetisetsa kwa di tshwanetseng go ya teng ka gore bone ba itebagantse fela le tsa komiti ya bone.Mopalamente Goya a re jaaka ba simolotse jaana go isa palamente kwa Batswaneng, e tsile go tswelela e isiwa kwa bathong.E rile a araba ka tsela ya Charleshill/Ncojane, a ba tlhalosetsa fa bontsi jwa ditlhabololo di sa ntse di emisitswe ka lebaka la kwelo tlase ya itsholelo.
Dikgoge tsa kwa ntle[baakanya | edit source]
Dipadi tse dingwe.[baakanya | edit source]
- ↑ "Distribution of population by sex by villages and their associated localities: 2001 population and housing census". Archived from the original on 2007-11-24. http://web.archive.org/web/20071124145523/http://www.cso.gov.bw/html/census/dist80_81.html. Retrieved 2007-12-11.
Coordinates: 22°25′53″S 20°39′18″E / 22.43139°S 20.65500°E


text:
Motse wa Radisele
Radisele ke motse o o mo kgaolong ya legare mo Botswana. Motse o fa tlase ga tsela e e kopanyang Palapye le Mahalapye.Ditoropo tse di kgaoganngwa ke dikilomethara di le masome a matlhano Ka ngwaga wa 2001 palo ya batho e ne ele 2,741.
Maitlamo a tebelopele ya Botswana ya Vision 2016[baakanya | edit source]
Banni ba motse wa Radisele ba kgotlhaditswe go nna le seabe mo go tsweledisetseng pele tebelopele ya lefatshe la Botswana ya Vision 2016.Se se builwe ke Mopalamente wa Palapye Rre Moiseraele Goya yo e neng e le sebui sa tlotla kwa moletlong wa kabo dimpho oo neng o dirilwe ke lekgotla la ditlhabololo tsa motse wa Radisele ka labone.Rre Goya a re Puso ya Botswana e dirile tebelopele ya lefatshe e le mola wa go betla tsela ya go lwantshana le dikgwetho di tshwana lehuma, leuba le go tlhabolola matshelo a batho.A re mongwe le mongwe o tlamega go nna senatla, go ipelega le gone go nna le maikaelelo le boikanyego.Rre Goya o ne a kgalela batho go nna le mowa wa go iketla ka e le o ne o o bolayang go itirela ka diatla.O ne a gwetlha batho go bereka ba tiisitse go ntsha lefatshe la Botswana kwa morago ka go tshwarwa ka natla.A re komiti ya ditlhabololo e dirile sekao ka go supa lorato le tlhokomelo ya bana ba ba senang batsadi ka go ba abela dimpho ka gotwe go sego letsogo le le abang gona le le amogelang.Ke mosupi wa gore VDC ya Radisele e ne ya dira moletlo wa kabo dimpho e le maiteko a matona a go fitlhelela Vision 2016.
Rre Goya a re Batswana ba tshwanetse go ipotsa gore seabe sa bone ke eng mo tebelopeleng ya lefatshe la Botswana.A re e ne ya re mo ngwageng oo fetileng palamente ya dumalana go fetisa molao wa bana o o itebagantseng le go tlhokomelwa ga bone.O ne a leboga batsadi ba ba tlhokomelang bana go tswelela ka tiro e ntle e bantseng ba e dira.Rre Goya a re e re ntswa go na le batho ba ba sotlang ka bana ba masiela molao o, o itebaganya le dikgang tse le gore go ka di dirwang go thusa bana ba.
O ne a tlatsa ka gore dilo tse di ka kgonwa fela fa batsadi le morafe ka karetso ba tshwaragane gore bana ba bone tlhokomelo e e lolameng.
A re dingwe tsa dilo tse Tautona Lt Gen Seretse Khama Ian Khama a di tlhomamisang ke gore Motswana mongwe le mongwe a nne le seriti mme a supa gape le ka ditiro go rurifatsa gore Batswana ba tshela sentle. Modulasetilo wa komiti ya ditlhabolo tsa motse Mme Botsang Balapi o ne a tlhalosa fa maikaelelo a letsatsi le e le go tshegetsa matshego a Vision 2016 bogolo jang letshego la setshaba se se kutlwelobotlhoko se se tlhokomelang.
Mme Balapi a re setlhogo sa letsatsi se se reng Le rona re bana re tlhoka lorato se maleba ka jaana bana ba masiela ba tshwanetse go tlhokomelwa le go fiwa lorato fela jaaka ngwana mongwe le mongwe.A re batho bangwe ba sotla bana ba masiela mo go utlwisang botlhoko, fa bangwe bone ba ba ntsha banna le basadi ba bone.Balapi a re ba itlamile ba le VDC gore ba tlile go dira ka natla go rurifatsa gore bana ba ba isiwa sekolong le tlhokomelo ya bone ke ya maemo a ntlha.O kgadile batsadi ba ba tsayang dithuso tsa bana ba masiela ba bo ba di itirisetsa, a supa fa e le go tlhoka lorato le kutlwelobotlhoko.Motlhokomedi wa bana bao Rre Osupang Maruswaneng a re batsadi ba lese go isa bana kwa masimong le kwa merakeng fa ba tshwanetse gore ba ka bo ba le kwa sekolong.O kgotlhaditse batsadi go lesa go raya bana maina aa utlwisang botlhoko le go ba kgoba ka dipuo ka di isa seriti sa bone kwa tlase.Rre Maruswaneng a re o itlamile go tlhokomela bana bao go fitlhela ba gola ba bo ba ba iperekela.Rre Goya o ne a abela VDC P400 go rotloetsa moletlo oo.
Dikgoge tse dingwe[baakanya | edit source]
Dipadi tse dingwe.[baakanya | edit source]
Coordinates: 22°48′30″S 26°59′58″E / 22.80833°S 26.99944°E


text:
A Basadi ba Bodumedi Jwa Lona ba a Rera?
Ee. Basupi ba ga Jehofa botlhe ba a rera kgotsa ke badiredi—go akaretsa le basadi ba le dimilione di le mmalwa. Fela jaaka Baebele e boleletse pele, “basadi ba le bantsintsi ba anamisa dikgang tse di molemo.”—Pesalema 68:11, NET Bible.
Basadi ba e leng Basupi ba ga Jehofa ba etsa sekao sa basadi ba mo Baebeleng. (Diane 31:10-31) Le fa ba sa etelelepele mo phuthegong, ba nna le seabe ka botlalo mo tirong ya go rera phatlalatsa. Gape ba ruta bana ba bone melaometheo ya Baebele. (Diane 1:8) Basadi ba Basupi ba dira ka natla go tlhotlheletsa batho ba bangwe ka tsela e e molemo, ka se ba se buang le se ba se dirang.—Tito 2:3-5.


text:
Baebele e e Diretsweng go Nnela Ruri
Basupi ba ga Jehofa ba tsaya Baebele e le botlhokwa thata go gaisa buka epe fela. Ba e ithuta ka metlha ba bo ba e dirisa go ruta ba bangwe dikgang tse di molemo tsa Bogosi Jwa Modimo. (Mathaio 24:14) Go dirisa Baebele thata ka tsela eno go dira gore Dibaebele tsa bone di onale ka bonako. Ke gone ka moo Basupi ba ileng ba dira maiteko a a tseneletseng go tlhomamisa gore Baebele ya Thanolo ya Lefatshe le Lesha ya Dikwalo Tse di Boitshepo e e tlhabolotsweng ya 2013 e a kgatlha le gore e tla nnela ruri.
Baebele eno e ntšha ga e a tshwanela go nna e e onalang ka bonako. Fa baemedi ba bogatisetso jwa Basupi jo bo kwa Wallkill, New York, U.S.A., ba ne ba buisana le moeteledipele wa khampani nngwe e e kopanyang dibuka ka maikaelelo a bone, o ne a ba raya a re, “Ga go kgonege gore re ka dira Baebele e lo e batlang.” O ne a oketsa jaana, “Go utlwisa botlhoko, mme gone ke boammaaruri gore Dibaebele tse dintsi di diretswe go kgabisa kgotsa go bewa fela mo shelofong—ga di a direlwa go nna lobaka lo loleele.”
Dikgatiso dingwe tsa ntlhantlha tsa Thanolo ya Lefatshe le Lesha di ne di onala ka bonako—ka dinako tse dingwe di ne di senyega fa di le mo mafelong a a mogote thata. Fa ba ba berekang mo bogatisetsong ba ntse ba dira maiteko a go dira Baebele e e neng e ka se onale ka bonako fa e dirisiwa thata mo maemong a bosa a a farologaneng, ba ne ba sekaseka dikhabara, dikgomaretsi le mekgwa ya go kopanya dibuka e e neng e tla dirisiwa. Go ikaegile ka se ba neng ba se fitlhelela, ba ne ba dira Dibaebele tsa tekeletso mme ba di romelela Basupi ba ba nnang mo dinageng tse di nang le maemo a bosa a a tsididi thata le a a mogote thata gore ba di lekeletse.
Morago ga dikgwedi tse thataro, Dibaebele tseo di ne tsa busiwa gore di tlhatlhobiwe. Ba ba berekang mo bogatisetsong ba ne ba tokafatsa mo go tlhokegang teng mme ba romela Dibaebele tse dingwe gape tsa tekeletso. Dibaebele tsotlhe tse go neng ga dirwa ditekeletso ka tsone di ne di le 1 697. Di le mmalwa tsa tsone di ne tsa onala ka ntlha ya maemo a a sa lebelelwang. Ka sekai, Baebele e nngwe e ne e tlogetswe kwa ntle mo puleng bosigo jotlhe mme e nngwe yone e ne ya nwela mo morwaleleng o o neng o bakilwe ke setsuatsue. Diphelelo tse di nnileng teng ka ntlha ya ditekeletso tseo le ka ntlha ya maemo a a neng a sa lebelelwa, di ne tsa bontsha sentle gore buka eno e ka tsaya lobaka lo lo kae fa e dirisiwa thata.
Ka 2011, fa ditekeletso di ntse di tsweletse, Basupi ba ne ba reka metšhine e mesha e e kopanyang dibuka ka lobelo lo lo kwa godimo gore e dirisiwe kwa bogatisetsong jwa kwa Wallkill le jwa kwa Ebina, Japane. Mokgele wa bone e ne e se fela go fitlhelela palo ya Dibaebele tsa Seesemane tse di neng di tla tlhokega fa di gololwa kwa pokanong ya ngwaga le ngwaga mme gape e ne e le go gatisa Dibaebele tse di tshwanang mo mafelong ano ka bobedi.
Dikhabara Tse di Konegang di Baka Mathata
Mo masimologong a 2012, magatisetso ano a mabedi a ne a simolola go gatisa Baebele e e neng e ntse e le teng ya Thanolo ya Lefatshe le Lesha ya mmala o montsho le o merunu ba dirisa khabara e ntšha e e kgonang go emelana le metsi le mogote (polyurethane). Le fa go ntse jalo, metšhini eno e mesha e ne e dirisa sekgomaretsi le letsela le le lebegang jaaka pampiri le le ngaparediwang mo teng ga khabara (liner), tse di neng di sa lekelediwa, mme ba ne ba lemoga gore dikhabara tseo di ne di konega fa di sena go kopanngwa le Baebele. Maiteko a ntlha a go leka go rarabolola bothata jono a ne a folotsa, ka jalo, go gatisa go ne ga emisiwa.
Badiri ba sengwe sa didirisiwa tseno ba ne ba lemoga gore go konega moo ke bothata jo bo tlwaelegileng mo dikhabareng tse di seng thata e bile ga go motlhofo go bo fedisa. Go na le gore Basupi ba dire Baebele ya khabara e e thata, ba ne ba ikemiseditse go gatisa Baebele ya khabara e e konegang e e neng e tla tswelela e lebega sentle. Morago ga dikgwedi di le nnè go ntse go dirwa ditekeletso tse di farologaneng, tse di neng di akaretsa go dirisiwa ga sekgomaretsi le liner, ba ne ba bona tse di neng tsa dira gore ba tswelele ka go gatisa
Tiro ya go Gatisa e Emisiwa Gape
Ka Lwetse 2012, go ne ga ntshiwa taelo ya gore magatisetso a emise go gatisa Baebele e e neng e ntse e le teng ya Thanolo ya Lefatshe le Lesha le gore a anamise Dibaebele tsotlhe tse di leng teng mo setokong a bo a letela go gatisa Baebele ya Thanolo ya Lefatshe le Lesha e e tlhabolotsweng. Go ne go rulagantswe gore Baebele eno e ntšha e gololwe ka Diphalane 5, 2013, kwa pokanong ya ngwaga le ngwaga ya Watch Tower Bible and Tract Society of Pennsylvania.
Ka Labotlhano, Phatwe 9, 2013, go ne ga romelwa difaele tsa ileketeroniki tse di nang le tshedimosetso ya Baebele e ntšha kwa magatisetsong mme a ne a simolola go gatisa mo letsatsing le le latelang. A ne a gatisa Baebele ya ntlha e e feletseng ka Phatwe 15. Mo dibekeng di le supa tse di neng tsa latela, ba ba berekang kwa magatisetsong a Wallkill le Ebina ba ne ba bereka ba refosana bosigo le motshegare ba gatisa le go romela Dibaebele di feta 1 600 000, e leng palo e e neng e lekane gore mongwe le mongwe yo o neng a tla nna gone kwa pokanong ya ngwaga le ngwaga a kgone go amogela khopi ya gagwe.
Le fa gone Baebele eno e le ntle e bile e diretswe go nnela ruri, molaetsa wa yone o o nayang botshelo ke one o o botlhokwa le go feta. Mosadi mongwe wa kwa United States o ne a kwala jaana letsatsi fela a sena go amogela Baebele ya gagwe e ntšha, “Ka ntlha ya Baebele eno e ntšha, ke kgona go tlhaloganya Baebele botoka.”


text:
Polelo 55: Mosimanyana o Direla Modimo
A O BONA mosimanyana yono yo montle? Leina la gagwe ke Samuele. Mme monna yo o beileng seatla mo tlhogong ya gagwe ke moperesiti yo mogolo e bong Eli. Rraagwe e bong Elekana le mmaagwe e bong Hana, ke bone ba mo tlisitseng mo go Eli.
Samuele o dingwaga di ka nna nnè kgotsa tlhano fela. Le fa go ntse jalo, o tla nna fano mo motlaaganeng wa ga Jehofa le Eli le baperesiti ba bangwe. Ke ka ntlha yang fa Elekana le Hana ba tlisitse Samuele a sa ntse a le monnye jaana gore a tle go direla Jehofa mo motlaaganeng? A re bone.
Dingwaga di se kae pele ga tiragalo eno, Hana o ne a hutsafetse thata. Lebaka ke gore o ne a sa kgone go tshola ngwana, mme a eletsa thata go nna le ene. Ka jalo, letsatsi lengwe fa Hana a etetse kwa motlaaganeng wa ga Jehofa, o ne a rapela a re: ‘Ao Jehofa, o se ka wa ntebala! Fa o ka mpha ngwana wa mosimane, ke solofetsa gore ke tla go naya ene gore a go direle botshelo jotlhe jwa gagwe.’
Jehofa o ne a araba thapelo ya ga Hana, mme dikgwedi moragonyana o ne a tshola Samuele. Hana o ne a rata mosimanyana wa gagwe thata, mme a simolola go mo ruta ka Jehofa fa a sa ntse a le monnye thata. O ne a raya monna wa gagwe a re: ‘Fela fa Samuele a sena go gola mo a sa tlholeng a anya, ke tla mo isa kwa motlaaganeng gore a ye go direla Jehofa teng.’
Ke sone se re bonang Elekana le Hana ba se dira mo setshwantshong. Mme e re ka batsadi ba ga Samuele ba mo rutile sentle, o itumelela go bo a direla mo tenteng ya ga Jehofa. Ngwaga le ngwaga Hana le Elekana ba tla go obamela mo tenteng eno e e kgethegileng, le go etela mosimanyana wa bone. E bile ngwaga le ngwaga Hana o mo tlisetsa seaparo se sesha se se se nang matsogo se a mo diretseng sone.
Fa dingwaga di ntse di feta, Samuele o tswelela a direla mo motlaaganeng wa ga Jehofa, mme o ratiwa ke Jehofa mmogo le batho. Barwa ba moperesiti yo mogolo Eli, ba ba bidiwang Hofeni le Finease ga ba a siama. Ba dira dilo tse dintsi tse di bosula, mme ba tlhotlheletsa ba bangwe gore le bone ba se ka ba ikobela Jehofa. Eli o tshwanetse go ba ntsha mo boperesiting, mme ga a dire jalo.
Samuele yo mmotlana ga a letle dilo tseno tse di bosula tse di dirwang mo motlaaganeng di mo thibela go direla Jehofa. Le fa go ntse jalo, e re ka e le batho ba le mmalwa fela ba ba ratang Jehofa, e setse e le lobaka lo loleele Jehofa a sa bue le motho ope. Fa Samuele a setse a godile go se kae, go direga seno:
Samuele o robetse mo motlaaganeng fa lentswe le mo tsosa. O a araba: ‘Ke fano.’ Mme o a tsoga, o tabogela kwa go Eli, a bo a re: ‘Ke fano, gonne o mpiditse.’
Mme Eli o mo raya a re: ‘Ga ke ise ke go bitse; tsamaya o ye go robala.’ Ka jalo, Samuele o boela kwa bolaong.
Go tswa foo, o bidiwa lekgetlo la bobedi: ‘Samuele!’ Ka jalo, Samuele o a tsoga a bo a tabogela gape kwa go Eli. A bo a re: ‘Ke fano, gonne o mpiditse.’ Mme Eli o mo raya a re: ‘Ga ke ise ke go bitse, morwaaka. Robala gape.’ Ka jalo, Samuele o boela kwa bolaong.
Lentswe le bitsa lekgetlo la boraro: ‘Samuele!’ Ka jalo, Samuele o tabogela kwa go Eli. A bo a re: ‘Ke fano, mo lekgetlong leno o tshwanetse wa bo o ne o mpitsa.’ Jaanong Eli o lemoga gore e tshwanetse ya bo e le Jehofa yo o bitsang. Ka jalo, o raya Samuele a re: ‘Tsamaya o ye go robala, mme fa o utlwa a go bitsa gape, o re: “Bua Jehofa, ka gonne motlhanka wa gago o reeditse.”’
Ke sone se Samuele a se buang fa Jehofa a mmitsa gape. Jehofa o bolelela Samuele gore o tlile go otlhaya Eli le bomorwawe. Moragonyana Hofeni le Finease ba swa mo ntweng fa ba tlhabana le Bafilisitia, mme fa Eli a utlwa se se diragetseng o a wa, o robega molala mme le ene o a swa. Ka jalo, se Jehofa a se buileng se a direga.
Samuele o a gola, mme o nna moatlhodi wa bofelo wa Iseraele. Fa a tsofala, batho ba mo raya ba re: ‘Tlhopha kgosi e e tla re busang.’ Samuele ga a batle go dira jalo, ka gonne tota Jehofa ke ene kgosi ya bone. Mme Jehofa o mo raya a re a reetse batho.
1 Samuele 1:1-28; 2:11-36; 4:16-18; 8:4-9.
Dipotso
- Leina la mosimanyana yo o mo setshwantshong seno ke mang, mme ba bangwe bone ke bomang?
- Hana o rapela thapelo efe letsatsi lengwe fa a ile kwa motlaaganeng wa ga Jehofa, mme Jehofa o mo araba jang?
- Samuele o dingwaga tse kae fa a isiwa kwa tenteng ya ga Jehofa go ya go direla teng, mme mmaagwe o mo direla eng ngwaga le ngwaga?
- Maina a bomorwa Eli ke bomang, mme ke banna ba ba ntseng jang?
- Jehofa o bitsa Samuele jang, mme o mo naya molaetsa ofe?
- Samuele o nna eng fa a gola, mme go direga eng fa a tsofala?
Dipotso tse di oketsegileng
- Bala 1 Samuele 1:1-28.
Elekana o tlhomela ditlhogo tsa malapa sekao sefe se se molemo sa go etelela pele mo kobamelong ya boammaaruri? (1 Sam. 1:3, 21; Math. 6:33; Bafil. 1:10)
Re ithuta eng mo sekaong sa ga Hana sa go lebana le bothata jo bo boima? (1 Sam. 1:10, 11; Pes. 55:22; Rom. 12:12)
- Bala 1 Samuele 2:11-36.
Ke ka tsela efe Eli a neng a tlotla barwa ba gagwe go feta Jehofa, mme seno e ka nna tlhagiso jang mo go rona? (1 Sam. 2:22-24, 27, 29; Dute. 21:18-21; Math. 10:36, 37)
- Bala 1 Samuele 4:16-18.
Go ne ga tla melaetsa efe e menè ya masetlapelo go tswa kwa moleng wa tlhabano, mme e ama Eli jang?
- Bala 1 Samuele 8:4-9.
Baiseraele ba ne ba kgopisa Jehofa thata go le kana kang, mme re ka tshegetsa Bogosi jwa gagwe jang ka boikanyegi gompieno? (1 Sam. 8:5, 7; Joh. 17:16; Jak. 4:4)


text: 3 Baratwa, leno jaanong ke lekwalo la bobedi le ke le lo kwalelang, le mo go lone, jaaka mo go la me la ntlha,+ ke kurusang bokgoni jwa lona jwa go akanya jo bo phepa e le go lo gakolola,+2 gore lo gakologelwe mafoko a a neng a buiwa pelenyana ke baporofeti+ ba ba boitshepo le taolo ya Morena le Mmoloki ka baaposetoloi+ ba lona.3 Gonne sa ntlha lo itse seno, gore mo metlheng+ ya bofelo go tla tla basotli+ ka go sotla ga bone, ba tswelela go ya ka dikeletso+ tsa bone4 mme ba re:+ “Go kae go nna gone mono ga gagwe+ mo go solofeditsweng? Aitsane, go tswa letsatsing le borraaronamogologolwane ba neng ba robala mo losong ka lone, dilo tsotlhe di sa ntse di ntse jaaka go tswa kwa tshimologong+ ya popo.”5 Gonne, go ya ka keletso ya bone, ntlha eno ga ba kgone go e lemoga, gore go ne go na le magodimo+ go tswa bogologolong le lefatshe le eme le kitlane go tswa mo metsing+ e bile le le mo gare ga metsi+ ka lefoko la Modimo;6 mme lefatshe la nako eo le ne la senngwa ka dilo tseo fa le ne le rwalelelwa ka metsi.+7 Mme magodimo+ le lefatshe+ tse di gone jaanong di boloketswe molelo+ ka lone lefoko leo e bile di beilwe go ya letsatsing la katlholo+ le la go senngwa ga baikepi.+8 Le fa go ntse jalo, lo se ka lwa tlhoka go lemoga ntlha eno e le nngwe fela, baratwa, gore letsatsi le le lengwe mo go Jehofa le ntse jaaka dingwaga di le sekete le dingwaga di le sekete di ntse jaaka letsatsi+ le le lengwe.9 Jehofa ga a bonya mabapi le tsholofetso+ ya gagwe, jaaka batho bangwe ba tsaya gore ke bonya, mme o pelotelele le lona ka gonne ga a eletse gore ope a senngwe mme o eletsa gore botlhe ba fitlhe mo boikwatlhaong.+10 Le fa go ntse jalo letsatsi+ la ga Jehofa le tla tla jaaka legodu,+ le mo go lone magodimo a tla fetang+ ka modumo o o sumang,+ mme dilo tse di a bopang e re ka di tla bo di le mogote thata di tla nyerologa,+ mme lefatshe+ le ditiro tse di mo go lone di tla senolwa.+11 E re ka dilo tseno tsotlhe di tshwanetse tsa nyerologa jalo, ana lo tshwanetse go nna batho ba mofuta ofe mo ditirong tse di boitshepo tsa boitshwaro le ditiro tsa boineelo jwa bomodimo,12 lo letetse+ e bile lo ntse lo akantse thata ka go nna gone ga letsatsi la ga Jehofa,+ le mo go lone magodimo ka a tla bo a le mo molelong a tla nyerologang+ le dilo tse di a bopang ka di tla bo di le mogote thata di tla nyerologang!13 Mme go na le magodimo+ a masha le lefatshe+ le lesha tse re di letetseng go ya ka tsholofetso ya gagwe, mme ruri go tla nna tshiamo mo go tsone.+14 Ka gone, baratwa, e re ka lo letetse dilo tseno, dirang bojotlhe jwa lona gore kwa bofelong a lo fitlhele lo se na selabe+ lo se na molato e bile lo le mo kagisong.+15 Mo godimo ga moo, tsayang bopelotelele jwa Morena wa rona e le poloko, fela jaaka mokaulengwe wa rona yo o rategang Paulo go ya ka botlhale+ jo a bo filweng le ene+ a lo kwaletse,16 a bua ka dilo tseno jaaka a dira le mo makwalong otlhe a gagwe. Le fa go ntse jalo, mo go one go na le dilo dingwe tse di thata go tlhaloganngwa, tse ba ba sa rutwang le ba ba sa nitamang ba di sokamisang, jaaka ba dira le ka Dikwalo+ tse dingwe tsotlhe, gore ba senngwe.17 Jalo, lona baratwa, ka lo na le kitso+ eno go sa le gale, nnang lo itisitse gore lo se ka lwa ya le bone ka go fapoga ga batho ba ba tlhokomologang molao mme lwa wa mo go nitameng+ ga lona.18 Nnyaa, mme tswelelang lo gola mo bopelonoming jo bo sa re tshwanelang le mo kitsong ya Morena wa rona le Mmoloki Jesu Keresete.+ Kgalalelo e nne go ene jaanong le go ya letsatsing la bosafeleng.+


text:
Western Cape
Western Cape ke nngwe ya diporofinsi mo Aferika Borwa.Torpo kgolo ke Cape Town.Ka ngwaga wa 1994, tkgaolo e e agang Western Cape e ne ele bontlha bongwe jo bo tona ( bo bidiwang) Cape Province. Ka maiteko a go tlisa bokopano jwa batho mo lefelong le Aferika Borwa ka ngwaga wa 1910, o ne a bidiwa Cape ColonyCape Colone.
Contents
Seemo Sa Bosa[baakanya | edit source]
Western Cape o nale seemo sa bosa se se pharologanyo le mafelo a mangwe,se se bakiwa ke ka fa lefatshe le bopegileng le bone bokgola jo bo apesang lefelo le gotswa mawatleng a mabedi a Indian (bokgola jo bo bothitho) gape le Atlantic (bokgola jo bo tsididi),ka go rialo seemo sa loapi se nna se ntse se fetoga nako le nako mo nakong e khutswane. Bontsi jwa selekanyo sa lefelo le itsege ka , mariga a a bokgolo le , selemo se se bothitho.Bogare jwa lefelo la Karoo hgo nale seemp se iketlileng le mariga a a tsididi, mme dipula tsa medupi tsone ga di a t;waelesega mo go kalo.Ka boripana fela ke gore dipula tsa dikgadima ga se tse di tlwaelesegileng mo lefelong fa e se fela kwa Karoo. Mogote le botsididi jo bo feteletseng ke tse di tlwelesegileng fela mo bogare jwa mafelo,mme se se sa tlwaelesega mo mafelong a fa lotshing la lewatle.Kapoko e tlwaelesegile fela that mo lefelong ka go apesa lefatshe, mme ga se gantsi o ka fitlhela go nale matsi a a omeletseng mo mafelo a a fa lotshing la noko le kwa go lemelwang teng[1].
Ditoropo le ditoropokgolo[baakanya | edit source]
Bontsi jwa ditoropo ke tse di agilweng sentle ka bonokopila ebile se se baka tlisa batho go tla go gweba mme morago go tlokafatse itsholelo ya lefatshe.Dipalo tse di fa tlase ke tsa ditoropo fela:
[2].
Itsholelo[baakanya | edit source]
Seekanyo sa itsholelo sa Western Cape fa go lebilwe GDP ka ngwaga wa 2008 e ne e le R268.26bn, mme se se dire gore lefelo le le nne la bobedi mo tlhabololeng itsholelo ya lefatshe la Aferika Borwa , ka selekanyo sa 14.3%. le nale itsholelo e e golang ka bofefo mme se se baya lefatshe mo maemong a a mantle go ka phadisanya le a mangwe lefatshe ka bophara,itsholelo e ne ya gola gape ka selekanyo sa 4% ka ngwaga wa 2008[10] mme ebile gape go solofetswe kooketsego ya selekanyo sa 3.2% mo ngwageng wa 2011[3].
Dipadi tse dingwe[baakanya | edit source]
Dikgoge tsa kwa ntle[baakanya | edit source]
Cape Town George,_Western_Cape Worcester,_Western_Cape Robertson,_Western_Cape [http://en.wikipedia.org/wiki/Arniston,_Western_Cape Arniston,_Western_Cape